Michelin izardun Durangaldea | Durangaldea Turismoa\nMichelin izardun Durangaldea\nBy Admin\tNovember 2, 2021 November 18th, 2021 No Comments\nGure eskualdea goi mailako turismo gastronomikoaren jomuga bihurtu da azken urteetan. Ez da harritzekoa. Durangaldeak eskaintzen dituen jatetxe-aukerak munduko onenen artean daude. Bizkaian dauden 11 Michelin izardun jatetxeetako bi eskualdean bertan ditugu, eta goi mailako sukaldaritza aipatzen denean, gure izena ere aipatzen da.\nSukaldaritza teknikarik zaharrena gorenera eramaten jakin du Bittor Argizonizek bere erretegian, eta horrekin lortzen du bisitariek gure errorik antzinakoenekin bat egitea, hunkitzeraino. Sua bizitza bihurtu eta hainbat eta hainbat sari eta aipamen irabazi ditu. Michelin izar baten jabe da 1972 urteaz geroztik, eta munduko hirugarren jatetxerik onena izendatu berri dute The 50 Best zerrendan.\nEtxebarri jatetxea munduko helmuga gastronomiko erakargarrienetakoa da. Euren hitzetan, egur motetan, suan, txingarretan eta keen lorratz usainduan oinarritutako sukaldaritzari eusteko, mahaikideen kopurua mugatua da, aldiko 30 lagun baino ez.\nJatetxea baserri eder batean kokatuta dago, eskualdeko inguru ederrenetako batean. Biziko den esperientziaren osagarri ezin hobea.\nArgazkia: Guía Repsol\nKokapena: San Juan plaza, 1 – Axpe auzoa, Atxondo\nNaturaz inguraturiko paradisu gastronomikoa dela diote, eta misiotzat dute bezeroa gozaraztea. 2008. urteaz geroztik dute Michelin izarra jakietan erakutsitako sormenagatik eta bertako produktuak ezin hobeto erabiltzeagatik, eta konpromiso horri eustea izan dute helburu ordutik. Kokapenak berak eta jatetxeko upategiak ezin perfektuago bihurtzen dute jatearen esperientzia.\nBoroa jatetxean bereziki zaintzen dute bezeroekiko tratua, esperientzia gastronomiko paregabea bizitzeko zaindua. Boroan, janaria ez ezik arreta ere luxuzkoa da.\nAmetsetako inguru batean kokatua dago Boroa jatetxea, XIII. mendeko baserri batean, eta bertako sukaldean artea sortzen dute.\nKokapena: San Pedro de Boroa, 11 – Amorebieta-Etxano\nEUSKADI GASTRONOMIKAKO DURANGALDEKO JATETXEAK\nGoi mailako eskaintza ez da hor amaitzen, ordea, Euskadiko kalitateko gastronomia eskaintza biltzen duen Euskadi Gastronomika markaren barruan daude eskualdeko beste sei jatetxe ere.\nLana, sormena, eginahala eta gainditzeko grina ditu ezaugarri Jauregibarria jatetxeak. Zaporeen fusioa gorenera eramana.\nUxarte Sagardotegia Amorebieta Etxano\nUxarte sagardotegi tradizionala da, baserrian bertan bertako sagarrekin egindako Euskal Sagardoa eskaintzen dute. Betiko sukaldaritza, tradizioaren esperientzia bizitzeko.\nOhiko euskal baserri ikusgarri batean kokatua, eta ametsetako inguru zoragarri batean, jatearen esperientzia ahaztezin bihurtuko zaigu jatetxe honetan.\n1968an hasi zen jarduera baten ondorengoak dira Kobikan, euskal gastronomiari eskainitako belaunaldiak, tradizioan eta autore sukaldaritzan oinarrituta, sorkuntzen originaltasuna dute ezaugarri.\nKalitateko jakiak paregabeko kokapen batean gozatzeko aukera eskaintzen du Ikuspegi jatetxeak. Bertatik eskualdearen ikuspegi zoragarria gozatu ahal izango dugu.\n“Betiko euskal sukaldaritza ukitu berri batekin nahasirik” horixe eskaintzen dute Aboiz jatetxean, garaiko produktuak sukaldaritza tradizionala eta berria uztartuz.\nEta gure planekin bat datorren bestelako eskaintzaren bat aukeratu nahi izanez gero, catering zerbitzua ere badago eskualdean:\nSaltsan catering zerbitzua da. Bertan elaboratutako produktuak eros daitezke, edo, aukeran, haiek prestatuko digute behar duguna: ospakizun bat, bilera bat edo ekitaldi bat.\nPrevious PostDurangaldeko mendiak\nNext PostDurangaldeko xarmadun txokoak


Irekia Eusko Jaurlaritza - Gobierno Vasco :: EHAA xedapena 201504548\nEBAZPENA, 2015eko urriaren 19koa, Ingurumen Administrazioaren zuzendariarena, zeinaren bidez Lemona Industrial S.A.k sustatuta, Cementos Lemonako azpiestazioa hornitzeko 132 kV-ko goi-tentsioko linearen proiektuari dagokion Ingurumen-inpaktuaren Adierazpena jotzen baita indarrekotzat eta proiektu hori gauzatzen hasteko epea luzatu egiten baita.\nGaiak: LUZAPENA; HAIZEKO LINEA ELEKTRIKOA; INSTALAZIOAK; INGURUGIRO-INPAKTUA\nHurrenkenaren zenbakia: 201504548\nIkus 2010/11/26an argitaratutako 2010/09/29ko EBAZPENA \nIngurumeneko sailburuordearen 2010eko irailaren 29ko Ebazpenaren bidez, Cementos Lemonako azpiestazioa hornitzeko 132 kV-ko goi-tentsioko linearen proiektuari dagokion Ingurumen-inpaktuaren Adierazpena eman zen. Hori Lemona Industrial S.A.k sustatu zuen.\nIngurumen-inpaktuaren adierazpen horrek 2 urteko epea ezarri zuen proiektua gauzatzeko, Euskal Herriko Agintaritzaren Aldizkarian Ingurumen-inpaktuaren Adierazpen hori argitaratu zen egunetik zenbatzen hasita.\nIngurumen Administrazioaren zuzendariaren 2013ko ekainaren 21ko eta 2014ko uztailaren 28ko Ebazpenen bidez, obrei hasiera emateko ezarri zen epea luzatzea onartu zen.\n2015eko abuztuaren 6an, Ingurumen eta Lurralde Politika Saileko erregistroan sarrera eman zitzaion Cementos Lemona, S.A.–k aurkeztutako idatziari. Horren bidez, jakinarazten du obrak ezin izan direla gauzatu, eta eskatzen du ingurumen-organoak adierazteko ea Ingurumen-inpaktuaren Adierazpenak indarrean jarraitzen duen ala ez.\nProiektuen Ingurumen Inpaktuaren Ebaluazioaren Legearen testu bategina onesten duen urtarrilaren 11ko 1/2008 Legegintzako Errege Dekretuaren 14.2 artikuluak ezarritakoari jarraiki, ingurumen-organoak ebatzi ahal izango du ingurumen-inpaktuaren adierazpena indarrean dagoen ala ez, baldin eta ingurumen-inpaktuaren adierazpena emateko oinarritzat hartutako elementuetan funtsezko aldaketarik badago.\nEuskal Herriko Ingurugiroa Babesteko otsailaren 27ko 3/1998 Legearen 47.8 artikuluan ezarritakoari jarraiki, ingurumen-inpaktuaren adierazpena emateko organo eskudunak proiektua egiten hasteko epea luzatzeko ahalmena du.\n2015eko abuztuaren 24an, Ingurumen Administrazioaren Zuzendaritzak ingurumen-inpaktuaren adierazpenaren prozeduran parte hartu zuten eragindako herri administrazioei kontsulta egin zien, ingurumen-inpaktuaren adierazpena emateko oinarritzat hartutako elementuetan funtsezko aldaketak izan diren ala ez zehazteko.\nKontuan hartuta Lemoako udalak, Eusko Jaurlaritzako Natura Ingurunearen eta Ingurumen Plangintzaren Zuzendaritzak, Nekazaritza eta Abeltzantza Zuzendaritzak eta Kultura Ondarearen zuzendaritzak eta Osasun saileko Bizkaiko lurralde ordezkaritzak bidalitako erantzunetan argi ikusten dela ez dagoela funtsezko aldaketarik ingurumen-inpaktuaren adierazpena emateko oinarritzat hartutako elementuetan.\nKontuan hartuta organo honek eskumena duela ebazpen hau emateko, Ingurumen eta Lurralde Politika Sailaren egitura organikoa eta funtzionala ezartzeko den apirilaren 9ko 196/2013 Dekretuarekin bat.\nHonako hauek ikusita: Euskal Herriko Ingurugiroa Babesteko otsailaren 27ko 3/1998 Legea; Proiektuen Ingurumen Inpaktuaren Ebaluazioaren Legearen testu bategina onesten duen urtarrilaren 11ko 1/2008 Legegintzako Errege Dekretua; Ingurumen eta Lurralde Politika Sailaren egitura organikoa eta funtzionala ezartzeko den apirilaren 9ko 196/2013 Dekretua; eta, Herri Administrazioen Araubide Juridikoaren eta Administrazio Prozedura Erkidearen azaroaren 26ko 30/1992 Legea.\n1. artikulua.− Lemona Industrial S.A.k sustatuta, Cementos Lemonako azpiestazioa hornitzeko 132 kV-ko goi-tentsioko linearen proiektuari dagokion Ingurumen-inpaktuaren Adierazpena indarrekotzat jotzea. Hori 2010eko irailaren 29an eman, eta urte bereko azaroaren 26ko EHAAn argitaratu zen.\n2. artikulua.− Proiektu hori gauzatzeko epea 2 urtez luzatzea, ebazpen hau EHAAn argitaratzen den egunetik zenbatzen hasita.\n3. artikulua.− Cementos Lemona, S.A. enpresari, Eusko Jaurlaritzako Ekonomiaren Garapen eta Lehiakortasun sailari eta Lemoako udalari ebazpen honen edukia helaraztea.\n4. artikulua.− Ebazpen hau Euskal Herriko Agintaritzaren Aldizkarian argitaratzeko agintzea.\n5. artikulua.− Ebazpen honek ez du administrazio-bidea amaitzen. Beraz, gora jotzeko errekurtsoa aurkeztu ahal izango zaio Ingurumeneko sailburuordeari, hilabeteko epean, jakinarazpen hau jaso eta hurrengo egunetik kontatzen hasita. Horrela ezartzen du Herri Administrazioen Araubide Juridikoaren eta Administrazio Prozedura Erkidearen azaroaren 26ko 30/1992 Legeak 114. artikuluan eta ondorengoetan.


Ordizia Rugby Elkartea » AMPO Ordizia 32 – CR La Vila 0\nAMPO Ordizia 32 – CR La Vila 0\nJarraian lortutako hirugarren garaipenarekin sailkapeneko goiko tokietan dago Ampo Ordizia. Joko sendoa egin zuen taldeak, defentsan nahiz erasoan, La Vilaren kontra larunbatean Altamiran egun euritsu eta hotzari aurre eginez irabazita. Errugbia ikusteko eta errugbian jokatzeko arratsalde atsegina izango zenik ez zirudien, baina geroz eta seguruago jokatzen ari dira Ordiziako jokalariak, hutsunik gabe eta Ordizian aurkariak ezin direla gainetik jarri erakutsiz. Harmailak meritua aitortu zuen, itxura ona emanez nahiz eta eguraldiak lagundu ez.\nErritmo gutxiago izan zen lehen zatian eta Ampo Ordizia hobea izan zen, nahiz eta fase estatikoetan ez dominatu. La Vilak ezin izan zuen aurkariaren 22 lerroa zapaldu. Ordiziarrek, berriz, lehenengo zatian egin zituzten lautik hiru entsegu. Julen Goiak 17.minutuan egindakoak aparteko aipamena merezi du, bere zelaitik irten eta lau aurkari atzean utziz baloia marra gaindituz lurrean jartzea lortu zuen. Ikusleek jokaldia eskertu zuten, izan ere kapitaina bere momentu hoberenean dago Klubera itzuli zenetik. Joko asko egiten ari da, konfiantza eta gogoarekin.\nBigarren zatia antzekoa izan zen eta Ampo Ordiziak aurkariak baino hobeto jokatu zuen. La Vila indar gehiagorekin hasteko ahalegina egin zuen, baina etxeko taldeak –melean eta touchean asko hobetuta- ez zuen ordena galdu. Laugarren entsegua ez zen berehala iritsi. Izan ere, euriak atsedenik ez zuen eman eta zaila zen eskuko jokoa lantzea. Meletik irtenda Siosiua Moalak egin zuen laugarrena. 32 eta 0 emaitzak meritu handia du, beraz, eta taldeak erasoan egindako esfortzuaz gain, defentsan egiten ari den lana azaltzen du.\nBi asteetako atsedena du orain Ampo Ordiziak eta momentu eta egoeran onean dator denboraldiko helburuak betetzeko. Denba dela, atsedenaren ondoren Getxon jokatuko den partiduari begira jartzea tokatzen da orain.\n* Argazkia: Pedro Churruca\nemaitzak OTSAILA 3\nGoia eta Lopez, Madrilen


France Presse Agentziak "munduaren erdia nahastu du" Euskadi eta Kataluniako hauteskundeen emaitzei buruzkoekin\nHome Gizartea Politika France Presse Agentziak “munduaren erdia nahastu du” Euskadi eta Kataluniako hauteskundeen emaitzei...\nEz dakigu zer pentsatzen ari ote zen France Presse agentzia-ko informazioaren egilea, euskal eta katalan hauteskundeen emaitzak aztertzen dituena. Ez dakigu informazio tonua emaitzen jarraipenak eragindako nekeagatik den; baten batek idatzi egin behar duela esan diolako; ez dakielako zertaz ari den idazten; edo emaitzak ez dituelako gustukoak izan.\nEgiaz, ez dakit zergatik etorri den ikuspegi hori, baina badakigu ondorioak zeintzuk izan diren. Milioika pertsona ari dira munduan “informazioak” irakurtzen, honelako titularrekin:\nIndependentismo euskalduna eta katalana, ukitua hauteskundeen ondoren\nKatalunia eta Euskal Herriko sezesionistek zaflada bat jasan dute hautestontzietan\nEz dute axolarik ondoren informazioan ematen diren datuek (ez dute zerikusirik titularrarekin). Ez dute axolarik zeren hain agertzen dira bihurrituak, euskal edo katalan politikaren ezagutzaile ona ez den inork ezin baitu ulertu ezer, titularrean jasotakoa ez denik.\nEz du ulertzen nola “Podemos” alderdi politiko berriak ez duen bere burua “unionistatzat” definitu, PP, PSOE edo Ciudadanos-ek egin bezala. Ez dute esplikatzen Euskal Autonomia Erkidegoan, udaletako kontrol aldaketa “soberanisten” artean izan dela edo “unionistetatik” “soberanistetara”.\nEzta esplikatzen ere euskal eta katalan alderdi “soberanista” guztiek gora egin badute bototan edo mantendu badituzte beren boto portzentajeak, “unionisten” emaitzak argi doazela beherantz.\nLerro bat bera ez dute jarri esanez seguruenik Foru Gobernuko hurrengo presidentea elkartze nazionalista bateko zerrendaburua izango dela: Geroa bai-koa. Eta antzeko zerbait gerta daitekeela Iruñeko Udalean ere.\nBenetako nahasmen zeremonia hori konpontzeko emaitza taulatxo bat jarri dute. Aski da datuak batzea eta antolatzea. Haiek ikustean, ondorio bakarra atera daiteke: mugimendu soberanistak haziz segitzen du Euskadin eta Katalunian, gehiengo sozial handi bat hartuz. Horri gehituko zaie, zalantzarik gabe, herri batzuetako hautagaitza independenteei bozkatu dietenak, edo “Podemos”en boto-emaileak.\nJaitsiera nabarmena izan duten bakarrak; atzerakada izan duten bakarrak; zaflada jaso duten bakarrak; eta ukituta geratu diren bakarrak, alderdi “unionistak” dira. Alderdi politiko horiek, Espainiako Erreinuan, aurka daude, bi naziok, euskaldunak eta katalanak, beren etorkizuna askatasunean erabaki ahal izatearen aurka.\nHemen duzue emaitza taula bat, eta zenbait erreferentzia lagungarri, frogatzeko zenbat kalte egin diezaiokeen egiari informazio agentzia batek, errealitatea modu okerrean deskribatzen duenean. Hemen dugu berriz ere adibide bat, euskaldunek (eta katalanek) berek beren informazioak ateratzea zein garrantzizko den.\n2015eko maiatzaren 24ko hauteskundeen emaitzak Euskadin eta Katalunian.\nPrevious articleCómo suena la “música antigua” vasca (vídeo)\nNext articleKLMk Euskal Herria bisitatzea proposatzen du….Euskal herri GUZTIA


ROM Instalatzailea, ROMak instalatzeko tresna berria Androidea\nJose-Manuel Anguita | | ROM, Tutoretzak\nAndroid gailu baten erabiltzaile guztiei "tramankulu" zalea horietako eta inoiz aldatu dituzula zure erromak, esate baterako berreskurapena, erlojuaren modua, odin, twrp eta antzekoak. Berdin Cyanogenmod, Paranoid Android, AOKP, MIUI y beste hainbat erromak AOKP proiektuan oinarrituta eta aldatu.\nRom alternatibo hauek instalatzeko prozedura batzuetan sinpleagoa da eta beste batzuetan korapilatsuagoa da, nolabait zeregin horretan laguntzeko tresna. Horretarako, jadanik ClockworkMod Rom Manager bezalako tresnak zeuden zeregin horietako batzuk errazten zituztenak. Orain berri bat dugu, interesgarria baino gehiago.\nJRummy garatzaileak, ROM aplikazio ikaragarria, Root Browser edo Font Installer bezalako beste aplikazio bikainen sortzailea, eskaintzen dizkigu rom instalatzaile berria ROM instalatzailea deitzen da.\nGoogle Play-n JRummy-ren arabera, eskaintzen du romen katalogo zabalena antzeko tresna guztien artean, jadanik aipatutakoak eta ezagunak barne Cyanogenmod, Paranoid Android, AOKP, MIUI eta Carbon hain ezagunak ez diren beste askoren artean.\nRomen katalogo zabala\nLike logika da gailuaren arabera Aplikazioa instalatzen dugun honetan, errepertorio hau aldatu egingo da, izan ere, aldaketa eredu guztiak ez daude terminal modelo guztietarako erabilgarri.\nAplikazioak aukera ere eskaintzen digu eguneratu gure berreskuratzeko azken bertsiora TWRP, ClockworkMod eta ClockworkMod Touch Recovery-etik.\nDeia egin ahal izateko ere oso erabilgarria da nand babeskopia hau egiteko modu bat da segurtasun kopia osoa irudi gisa de Firmware oraingoa. Gainera, segurtasun kopia horietatik fitxategiak ateratzeko aukera ere eskaintzen du, zenbait kasutan oso praktikoa izan daitekeena.\nAzkenean, zip fitxategi egokiak instalatzeko aukera emango digu, baita jakinarazten ere, ROMak eguneratzeko OTA egiteko (airean). Guztia plus doan momentuz.\nROM instalatzailea: ROM instalatzailea\nInformazio gehiago - OmniROM laster helduko da CyanogenMod-ek utzitako hutsunea bereganatzeko\nArtikuluaren bide osoa: Androidea » Tutoretzak » ROM » ROM instalatzailea edo aldatutako rom bat nola instalatu erraz


Berehala Negu Gorriak taldearen eta Esan Ozenki zigilu diskografikoaren aldeko elkartasun-kanpaina hasi zen. Kanpaina funtsezko hiru lerrotan garatu zen: adierazpen askatasunak jaso zuen erasoaren berri eman, taldearekin elkartasuna sentitzen zutenen artean ahalik eta atxikimendu gehien lortu, eta segurtasun-kutxa bat sortu epaiketa-prozesu garestiari eta balizko zigor ekonomikoari aurre egiteko.\nKanpainak babes ugari jaso zuen, leku guztietatik etorriak: zine zuzendariak, poetak, idazleak, musikariak, kolektiboak, eta era guztietako eragileak. Denek publiko egindako epaia arbuiatu zuten eta musika-taldearen eta zigilu diskografikoaren aldeko elkartasuna adierazi zuten. Auzia zabaltzeko ardura hartu zuten hainbat ekimenek. Italia, Euskal Herriaz gain jakina, oso sentibera izan zen euskaldunen kausaren alde: aldeko sinadurak batu, herrialdeko bederatzi irratitatik egindako programa berezia, “Hitz egin! Parla!” elkartasun diskoa, Bolzanoko Radio Tandemek babestua 1996ko otsailean argitaratua eta Italiako hainbat talde batu zuena.\nKanpainak une gorenak izan zituen: bitxikeriaz, erremixez eta argitaratu gabeko kantuez osatutako “Ustelkeria” (Esan Ozenki, 1996) diskoaren serie zenbakitua eta mugatua, prezio solidarioan postaz saldu zena, kanpainarena aldeko fondorako, batetik, eta garrantzitsuagoa, Hitz Egin! Jaialdia Oiartzunen, 1995eko urriaren 28an ospatu zena, bestetik. Bertan hitzordua izan zuten poesiak, elkartasunak eta musika ugarik. Bederatzi orduz eta 12000 pertsonaren aurrean, eszenatoki bitan Esan Ozenkiko talde guztiak agertu ziren. Jaialdiaren amaieran hunkiturik Negu Gorriak taldeak zuzeneko bizienetarikoa jo zuen.\nMaiatzak beste albiste bat ekarri zuen epaiketaren inguruan. Espainian oztopo askoren ostean, GAL auziak leher egin zuen (mertzenarioekin eta gobernuko goi-agintariekin lotura zuten elementu polizialak ziren, euskal disidentziaren aurka estatu-terrorismoan lan egin zutenak). 1995ean, PSOE agintean zegoela, ordurako ospea galdua zuen Enrique Rodríguez Galindo mailaz igo zuten, eta Jeneral egin.\n1996ko maiatzaren 24an, kartzelan sartzeko agindua jaso zuen, Joxi Lasa eta Josean Zabala bahitu, torturatu eta desagerraraztearen auziarekin lotuta. Handik urteetara Euskal Herritik mila kilometrora aurkitu zituzten gazteak kare bizian lurperatuak.\nGalindo 1996ko abuztuan berriro ere kartzelatik irten zen arren, Estatu Espainiarreko sektorerik erreakzionarioetarako heroi nazionala izan zen, baina artean ukituta zegoen. Auzi horren epaiketa hasi zen azkenean 1999ko abenduaren 13an, eta epaiketa prozesu neketsuaren ondoren Galindo zigortu zuten 2000ko apirilean: 71 urte kartzelan. 2004an, maila militarrik gabe, PSOEko, berriro ere agintean, gobernuaren aginduz, gaixotasunagatik kartzelatik atera zuten, susmo eta zalantza itsaspean, gobernuaren erabakia zela-eta.\n1996 arte atzera eginda, Galindo aulkian jesartzea ez da leku baten izeberg punta baino: Intxaurrondo. Kuartelaren izena esatearekin batera, milaka euskaldunen artean kezka sortzen duen lekua. Intxaurrondo. Narkotrafikoz, torturaz, kontrabandoz, lapurretaz, erailketaz akusatutako guardia zibilen taldea. Eta jeneralaren eta bere kuarteleko izugarrikeriaren aipatutako eta bestelako kapitulu ilunak.\nUrria agurraren hilabetea izan zen. Negu Gorriak desegin zuten. Atzean, jardun biziko zazpi urte, zazpi urte musika onarekin. Taldeak momenturik onenean utzi zuen, Kortatu desegin zutenean Muguruzatarrek erabilitako filosofiarekin bat eginik. Horrela amaitu zen mende honetako Euskal Herriko rock talderik enblematikoena. Baina adierazpen askatasunaren aldeko borrokaren lubakia ez zen hutsik geratu. Epaiketa prozesuak aurrera jarraitu zuen eta azken epea ere agortu nahi izan zuten. Agur esan zutenean, agindua airean geratu zen: Galindo auzia irabaziz gero, behar bezala ospatu beharrekoa.


[:eu]Bizikleta gainean defendatu dute autobus errailaren hedapena eta hobekuntza – Bizi !\nGara, agorrilaren 30an\nBizi! mugimenduak antolatuta, jende ugarik bizikleta hartu zuen atzo eta Baionatik Angelura abiatu zen Chronobusaren bidea eginez. Ekimen honen bitartez, Biarritz, Angelu eta Baiona arteko autobus errailaren alde agertu eta Merkatari Elkargoaren presioak salatu zituzten.\nBizikleta hartu eta Baionatik Angelura abiatu zen atzo arratsaldeko hiruretan jende ugari Bizi! mugimenduak antolatutako BABko autobus errailaren aldeko ekimenarekin bat eginez. Azkenaldian, Baiona, Angelu eta Biarritz arteko autobus sarea indartzeko Hiri Elkargoak sortu duen autobus errailaren aurkako kexak areagotu dituzte saltokietako merkatariek.\nMerkatarien aburuz, autobusentzako erraila sortu izanak auto-ilarak eta arazoak eragiten ditu eta, horren ondorioz, dendetan salmentak jaitsi egin dira.\nMerkatari Elkargoen presioari aurre egiteko asmoarekin eta Chronobus ibilbidearen atxikitzea, hobetzea, garatzea eta BAB osoan zabaltzea aldarrikatzeko, bizikletan abiatu ziren atzo Baionatik. Familiei eta haurrei egokitutako erritmoan, Angeluko Herriko Etxera heldu ziren «Bai Chronobusari, bere hobekuntzari eta bere garapenari!» lelopean.\nBizi! mugimenduaren iritziz, autobus errailarena garatu eta hobetu beharreko ekimena da. Baiona, Angelu eta Biarritzen garraio indibidual eta kolektiboaren egoera eta zientzialariek berotegi efektuko gasen isurketari buruz aholkatzen dituzten helburu garrantzitsu bezain premiazkoak kontuan hartuta, Chronobus ekimena oso positiboa dela uste dute.\nGarraio publikoa sustatu\nIragan abuztuaren 17an Bizi! mugimenduak Merkatari Elkargoari gutun ireki bat bidali zion non Baiona, Angelu eta Biarritz arteko autobus errailaren abantailak jasotzen ziren.\nGutunaren lehendabiziko partean azaltzen den bezalaxe, Chronobusaren esperientzian, autobusak bide berezia erabiltzen du eta bizikletekin partekatzen du. Autobus ibilbidearen denbora murriztearekin batera, Chronobusaren helburua garraio publikoa erabiltzea norberaren autoa hartzea baino erakargarriagoa egitea da.\nZerbitzu molde honen beste xedeetako bat gidariek garraio publikoa hartzeko hautua egin dezaten da. Izan ere, Baiona, Angelu eta Biarritz Hiri Elkargoak 2013. urterako berotegi efektuko gasen isurketak %8 murrizteko betebeharra du, eta hori lortzeko hartu dituen neurrien barnean dago Chronobusa sustatzearena.\nErrailaren sorkuntza Baiona, Angelu eta Biarritz Hiri Elkargoak garraio publikoa garatzeko duen egitasmoaren barnean kokatzen da. Gaur egun, hiru herrien arteko joan-etorrien %80 autoz egiten dira. Chronobusaren bidez, gas emisioak murriztu nahi ditu Hiri Elkargoak.\nBizi! mugimenduak bat egiten du autobus errailarekin. «Chronobusa atxiki behar da, gainera hobetu eta ibilbidea zabaldu behar dela uste dugu. Autoari espazioa murriztu behar zaio», defendatu du.


GU ERE LARUNBATEAN HASIKO GARA! | Zuialde Herri Informazioa\nPosted: 2012/11/22 in SORTU\nHasi da eztabaida prozesua herriz herri\nAsteburu honetan hasiko da otsailaren 23ra arte hedatuko den prozesua.\nSortzaile prozesua abian\nLarunbat honetan, hilak 24, burutuko da herri gehienetan Sortu-ren prozesu eratzailearen lehen batzarra. Orotara, Araba, Bizkaia, Gipuzkoa eta Nafarroako 293 herri eta auzoetan burutuko da eztabaida prozesua,\nAurreko asteburuan jada, 31 herrietan burutu da lehen batzarra, 745 lagun ingururen parte-hartzearekin.\nOrokorrean, batzar oso parte-hartzaileak izan dira, eztabaida eta ekarpen askokoak.\nPonentziei dagokionean, Sortu.net webgunetik 5.169 deskarga burutu dira, 2.712 euskaraz eta 2.457 gazteleraz. Milaka eta milaka dira eskura banatu diren ponentziak.\nAzkenik, deialdia luzatu nahi genieke bere burua ezkertiar eta independentistatzat duten lagun horiei, euskal Herrian independentzia eta sozialismoa eraiki nahi duten gizon eta emakume orori, gazte zein helduei, Sortu prozesuan parte hartu dezaten.\nEztabaidarako ponentzia preso guztiei bidali die Sortu-k\nAurreko astean eginiko agerraldian, deialdia luzatu zitzaien bere burua ezkertiar eta independentistatzat duten lagun guztiei, Euskal Herrian independentzia eta sozialismoa eraiki nahi duten gizon eta emakume orori, Sortu prozesuan parte hartzeko.\nEra berean, Sortu-ren eratze prozesu herritarra burutu nahi dela adierazi zen, eta horretarako herritarren parte-hartzea bultzatzeko borondatea adierazi zen.\nZentzu horretan, batzarretan era zuzenean parte hartu ezin izango duten euskal preso politikoen parte-hartzea eta ekarpena bermatzeko, eztabaidarako ponentzia preso guztiei bidali die Sortu-k.\nSortu-ren helburua presoek ponentzia aztertu eta bere ekarpenak egin ahal izatea da.\nEuskal preso politikoek askapen prozesuaren parte izan behar dute, bai eta antolakunde berriaren eratze prozesuaren parte.


- Montrealeko ordezkaritza batek Euskadi bisitatu zuen azken hamarkadetako eraldaketa sozioekonomikoa ezagutzeko.\n- Bisitan zehar Juan Jose Ibarretxerekin eta baita euskal kasuaren beste zenbait protagonistekin ere elkartu ziren, hala nola, Juan Ignacio Vidarte eta Javier Sotil, besteren artean. - Helburu nagusia Euskadi eta Quebec-en arteko kolaborazio-proiektuen sorrera sustatzea izan zen. Pasa den urtarrilaren 20 eta 21ean Montrealeko delegazio batek Euskadi bisitatu zuen azken hamarkadetako eraldaketa soziala eta ekonomikoa ezagutzeko, eta baita Euskadi eta Quebec-en arteko kolaborazio-proiektuen sorrera sustatzeko ere.\nOrdezkaritza esparru desberdinetako 25 profesionalek osatu zuten (kultura, berrikuntza, enpresa, kazetaritza, unibertsitatea…). Besteren artean, honako hauek nabarmendu daitezke: Jean-Marie Aussant (Chantier de l’économie sociale), Erica Barbosa (The J.W. McConnell Family Foundation, Diane Berard (Les Affaires), Malorie Flon (Institut du Nouveau Monde), Pascal Brissette (McGill University y CIRM), Félix-Antoine Joli-Coeur (Authentique Partners), Johanne Turbide (HEC Montréal HUB IDEOS), Nadia Duguay (Exeko) eta Samuel Gervais (Esplanade), besteren artean.\nBisitan zehar, Montrealeko ordezkaritza Agirre Lehendakaria Centerreko zuzendaria den Juan Jose Ibarretxe Lehendakari ohiarekin elkartu ziren. Gainera, euskal kasuko beste zenbait protagonistekin ere bildu ziren, hala nola Juan Ignacio Vidarte (Guggenheim Bilbao Museoko zuzendaria), Juan Mari Aburto (Bilboko Alkatea), Javier Sotil (Mondragon Korporazioko Kontseilu Orokorreko lehendakaria) eta Eusko Jaurlaritzako Kanpo Harremanetarako Idazkaritza Nagusia, besteak beste. Helburu nagusia zera izan zen: esperientzia hau sakonki ezagutzea eta baita ideiak zein ikuspuntuak trukatzea ere. Horrela, Euskadi eta Montrealen arteko puntu amankomunak aztertzeko aukera izan zuten, etorkizunerako kolaborazioak sustatzearren.\nNazioarteko esku-hartze lana Bisita hau Agirre Lehendakaria Centerreko esku-hartze proiektuen testuinguruan gertatu zen. Gure esku-hartze lana honakoan datza: euskal enpresa eta erakundeak euskal kasua ezagutu edo bere balioak eta ohiturak eredutzat hartu nahi duten atzerriko organizazioekin lotzen ditugu. 70eko hamarkadaren amaieran krisi ekonomiko larria pairatzetik, langabezia-tasa altuekin eta indarkeria terroristari zuzen-zuzenean lotua zegoen irudiarekin, ongizate-maila altua edukitzera iristea lortu du Euskadik. Gainera, bere irudia modernotasunari lotua dago gaur egun. Esperientzia honi dagozkion balio eta praktikak antzeko egoerak bizi dituzten munduko beste hainbat herrialde edo eskualdeentzat erreferentzia izan daiteke.\nMomentu honetan Galesen, Hegoafrikan, Irlandan eta Kroazian lan egiten dugu antzeko proiektuetan. Horrela, nazioarteko bozgorailu bat gara euskal erakundeentzako: kolaborazio berriak bilatzen laguntzen dugu eta kooperazio sareen sorrera ere errazten dugu. Proiektu hauek hitzartutakoan, erretiratu egiten gara eta bere bidea jarraitzen uzten diegu, paradiplomazia moduan.\nArgazkiak: (1) www.traffic-chic.com eta (2) www.tnooz.com


Patxi Saez: Ardatzean jartzeko garaia\nEuskararen Herria kudeatzen duten hiru herri-erakundeek —Euskal Erakunde Publikoak, Nafarroako Gobernuak eta Eusko Jaurlaritzak— non jarri behar dute hizkuntza politikaren ardatza?\nHiztunak dira hizkuntza politika guztien lehen jomuga. Hiztunak ugaritzea, hiztunak irabaztea, berbadunen multzoa zabaltzea eta trinkotzea da mintzaira indarberritzeko hizkuntza politika ororen lehen tokian jarri ohi den eginkizuna. Izan ere, hizkuntzak hiztunengan bizi dira eta, bizirik irauteko, nahitaezko dituzte mintzodunak. Zenbat eta hiztun gehiago, hobeto. Baina hizkuntza politika horiek ez dute bururik nekatzen mintzaira bat gero eta indartsuagoa izateko hiztunik hoberenak zein ote diren hausnartzen.\nNolakoak dira hizkuntza bati bizi-indarra ematen dioten hiztunak? Nolakoak dira hizkuntza batek bere-bereak dituen hiztunak? Zein ezaugarri dituzte hizkuntza baten berezko hiztun horiek?\nMunduan mintzo diren hizkuntzen bizi-indarraren neurgailurik baldin bada, neurgailu hori, zalantza izpirik gabe, berezko hiztunek osatzen dute.\nHar dezagun munduko edozein hizkuntzatako berezko hiztun bat, zein ezaugarri dituen aztertzeko. Esate baterako, urrutira joan gabe, har dezagun gaztelaniaren berezko hiztun bat eta frantsesaren beste bat: Espainiako Gaztela eta Leongo Pedro eta Frantziako Périgordeko Pierre.\nHas gaitezen elkarrekin dituzten ezaugarriak aletzen. Ezaugarri guztien artetik bada bat bereziki gailentzen dena: hiztun horiek, berezkoa duten hizkuntza hori munduko beste edozein hizkuntza baino hobeto eta errazago hitz egiten dute, alegia, hizkuntza horretan beste edozeinetan baino erosotasun eta trebezia handiagoz komunikatzen dira. Hori litzateke berezko hiztunen bereizgarririk nabarmenena. Hiztun horiek, gainera, bere-berea duten hizkuntza hori dute beren kolkorako barne-mintzo eta gogoetarako tresna.\n2016an egindako azken Inkesta Soziolinguistikoaren arabera, Euskal Herrian bizi diren 16 urtetik gorako 751.500 euskaldunen artean, euskaraz beste edozein erdaratan baino errazago egiten duten euskaldunak % 26 dira, eta erdaraz errazago egiten duten euskaldunak, aldiz, % 44,5.\nAzken 25 urteotan, euskaldunen artean, pisu eta trinkotasun demografikoa galtzen ari dira euskaraz errazago egiten duten berezko hiztunak. Duela 25 urte euskararen berezko hiztunen ehunekoa eta erdaraz hobeto moldatzen ziren elebidunena nahikoa parekatuta zegoen: elkarren artean % 2,4ko aldea besterik ez zegoen (% 34,6 ziren euskararen berezko hiztunak eta, aldiz, % 37 ziren erdaraz errazago moldatzen ziren euskaldunak). Gaur egun, ordea, elkarren arteko aldea, % 18,5 puntukoa da (arestian esan bezala, gaur egun, % 44,5 dira erdaraz erraztasun handiagoa duten euskaldunak eta, aldiz, % 26 dira euskaraz errazago moldatzen diren berezko hiztunak).\n2016ko VI. Inkesta Soziolinguistikoaren arabera, azken 25 urteotan euskarak Euskal Herrian sekula ez bezalako irabaziak izan ditu: 223.000 euskaldun gehiago irabazi ditu. Irabazi dituen hiztun horietatik % 60,4 erdaraz erraztasun handiagoa duten hiztunak dira eta % 5,7 besterik ez dira euskaraz erraztasun handiagoa duten berezko hiztunak. Beraz, laburbilduz, azken 25 urteotan, euskaldunen artean, erdaraz hobeto eta errazago egiten duten euskaldunak gero eta gehiago dira, baina proportzioan euskaraz hobeto eta errazago egiten duten berezko hiztunak gero eta gutxiago.\nOso kontuan hartzekoa da azken Inkesta Soziolinguistikoak erakusten digun joera: Euskal Herriko biztanleria adinean zenbat eta gazteago, orduan eta euskaldunago, baina, aldi berean, euskararen berezko hiztunen proportzioa gero eta txikiagoa da eta erdaraz errazago egiten duten euskaldunena, berriz, beste edozein adin tartetan baino handiagoa gertatzen da gazteenen artean (% 57). Beste era batera esanda, euskaraz errazago egiten duten berezko hiztunen proportzioa adinean behera egin ahala txikiagoa da, nahiz eta, gazteen artean, gehiengo zabala euskalduna izan. Zalantzarik gabe, euskara gorabidean jarri nahi badugu, joera hori irauli beharra dago, gazteenen artean berezko hiztunak ugaritzeko plangintza zehatzak hezurmamituz.\nErdaraz erraztasun handiagoa duten euskaldunek nekez egiten dute euskaraz. Horregatik, erdaraz egiteko joera dute, beraien hizkuntza jokabidea erdararen aldekoa da eta euskarari dagokionez hiztun pasiboak dira (ezinbesteko egoeretan bakarrik egingo dute euskaraz). Euskararen berezko hiztunek, aldiz, euskararen aldeko jokabidea dute eta euskaraz mintzatzeko aukera duten komunikazio egoera guztietan euskaraz egiten duten hiztun aktiboak dira. Beraz, erraztasunak eragin zuzena du erabileran: zenbat eta erraztasun handiagoa, orduan eta erabilera handiagoa.\nJarrai dezagun berezko hiztunen ezaugarriak aletzen, jarrai dezagun Gaztela eta Leongo Pedro eta Périgordeko Pierreren arteko alderaketa egiten. Pedrok eta Pierrek, biak ala biak, jaioberritan ikasi zuten berezkoa duten hizkuntza. Ikasitako lehen hizkuntza hori modu naturalean, bere kabuz, ikasi zuten, nagusiki guraso eta senideekin jaiotzatik bertatik izandako etxeko harremanen bidez.\nJaioberritan gizakiak ezin du bere kasa iraun eta, oinarrizko premia fisiologikoak asetzeko, hil ala bizikoa du ama duenarekin komunikatzea. Hain zuzen ere, haur jaioberriak gizaki eta izaki ororen funtsezko behar natural horiek asebetetzeko ikasten du amaren hizkuntza. Lehenengo hizkuntzaren ikasketa naturala da, berezkoa; izan ere, gizakiek bere kabuz bereganatzen dute lehenengo hizkuntza, giza harremanek eragiten dituzten elkarrekintzen bidez. Haurrak jaio aurretik, amaren sabelean dagoenetik, du estreinako harremana amaren hizkuntzarekin.\nHizkuntza hiztunen buruan gertatzen den sorkuntza da. Lehenengo hizkuntza da pentsamendua egituratzeko berezko hiztunen ardatz-hizkuntza. Munduaren ezagutza eraikitzeko, garatzeko eta adierazteko tresna; baita bizipenak antolatzeko eta adierazteko ere. Lehenengo hizkuntza da berezko hiztunek jaiotzen direnetik erraztasun handienarekin hitz egiten duten mintzoa. Lehenengo hizkuntza da berezko hiztunek hil artean inoiz ahaztuko ez duten hizkuntza.\nLehenengo hizkuntzak ordenagailu batean sistema eragileak egiten duen lan berbera eragiten du hiztunaren burmuinean. Hizkuntzaren sistema antolatu eta egituratu egiten du garunean. Lehenengo hizkuntzarekin antolatutako egitura horretan, sartzen den informazioarentzat, ulerbideak eta azterbideak sortzen dira. Lehenengo hizkuntzarekin ardaztutako sistema horretara iristen den informazioa kultura eta mundu ikuskera baten galbahetik iragazten da. Gerora bigarren, hirugarren edo nahi beste hizkuntza ikasiko balira, lehenengo hizkuntzak informazioa antolatzeko eta egituratzeko ezarritako oinarrizko ildoak bihurtzen dira ezinbesteko jarraibide.\nGaur egun euskaraz mintzatzeko erraztasun eta gaitasun erabatekoa bermatzen duen bereizgarri ia bakarra euskaldunaren lehen hizkuntza euskara izatea da.\nOrain 25 urte euskara lehen hizkuntza zeukaten euskaldunak ia % 80 ziren; gaur egun, aldiz, % 50 dira. Beraz, % 30eko galera gertatu da. Euskarak azken 25 urteotan inoiz ez bezalako hiztun kopurua irabazi du: 223.000 hiztun. Azken 25 urteotan euskarak ez du lehen hizkuntza duen hiztunik irabazi: 25 urte atzera baino 42.000 euskaldun gutxiagok dauka gaur egun euskara lehenengo hizkuntza moduan. Euskal Herriko azken Inkesta Soziolinguistikoaren arabera, euskaldun direnen artean, adinean zenbat eta beherago orduan eta gutxiago dira lehenengo hizkuntza euskara dutenak.\nGaur egun bi gurasoek lehenengo hizkuntza euskara dutenean, seme-alaben % 93k euskara bakarrik jasotzen du etxean. Guraso biak euskaldunak izanda, batak euskara duenean lehen hizkuntza eta besteak erdara, seme-alaben % 70ek euskara bakarrik jasotzen du etxean. Azkenik, guraso biak euskaldunak izaki, biak lehen hizkuntza erdara dutenean, seme-alaben % 44k euskara bakarrik jasotzen du etxean. Azken 25 urteotan euskararen etxeko erabilerak bere horretan dirau, ez gora, ez behera, ez atzera, ez aurrera.\nBeraz, euskararen berezko hiztunak ugaritzeko, ezinbestekoa izango da lehen hizkuntza euskara izango duten euskaldunen multzoa handitzeko estrategiak eta lan-ildoak zabaltzea.\nEuskararen hiztun berriek, euskara etxetik kanpo eskolan eta euskaltegian ikasitakoek, berebiziko garrantzia dute euskararen berezko hiztunak ugaritzeko estrategian: seme-alaben lehen hizkuntza euskara izaten ahalegintzen dira. Erdaraz euskaraz baino erraztasun handiagoa duten arren, euskara etxeko hizkuntza bihurtzen dute eta euskara hutsezko irakaskuntza hautatzen dute seme-alabentzat. Zalantzarik gabe, hiztun berriak garrantzi handikoak dira euskararen berezko hiztunak irabazteko. Hiztun berriak euskararen zubigileak dira, belaunaldien arteko zubi naturalen eraikitzaileak.\nHel diezaiegun berriro Gaztela eta Leongo Pedrori eta Périgordeko Pierreri. Eguneroko bizimodua berezkoa duten hizkuntzaren bidez egiten dute Pedrok eta Pierrek. Berezko hizkuntzak bizi ditu eta berezko hizkuntza bizi dute eguneroko gizarte harreman orotarako. Berezko hiztunek ardatz duten hizkuntza bihurtzen dute inguratzen dituen errealitatearen ulerbide eta beren hausnarketak arrazoitzeko mintzabide. Berezko hizkuntzaren betaurrekoetatik ikusten eta hausnartzen dute bizi duten mundua. Egunerokoan elebakar funtzionalak dira Pedro eta Pierre. Bigarren hizkuntza bat eskola garaitik ikasita badute ere, egunerokoan darabilten berezko hizkuntza dute mintzabide bakar.\nHizkuntza oro erabileraren bizilegeari lotuta dago: erabilerarik gabe, ez dago erraztasunik, eta gaitasunean erraztasunik gabe, ez dago erabilerarik. Hain zuzen ere, hizkuntzaren Gurdiaren Paradigma (Saez, 2016) bi gurpil horien gainean dabil: gaitasuna eta erabilera. Eta hizkuntzaren gurdia mugiarazten duen indarra, berriz, hizkuntza horrek gizarte harremanetarako duen behar naturala da, behar soziala. Hain zuzen ere, behar natural horren eragile garrantzitsu ditugu berezko hiztunak.\nEuskararen berezko hiztunak ugariak dira Amezketa, Leitza, Areso, Eratsun eta Azpeitia bezalako euskararen iturburuetan. Berezko hiztunak ere izan badira eremu erdaldunetan bizi diren familia euskaldunetan, Gasteiz, Bilbo, Iruñean, Hendaian eta Miarritzen, besteak beste. Eremu erdaldun horietan bizi diren euskararen berezko hiztun horiek lehen sozializazioa, familiaren bidezkoa, euskara hutsean egiten dute eta 3-6 urte bitartean etxeko euskarazko sare elebakarretik atera gabe bizi dira, eskolara joaten diren arte. Euskarazko ereduan eskolatu arren, eskolak elebidun eta, aldi berean, erdaldun bihurtzen ditu. Izan ere, ikaskideen inguru erdaldun oztopatzaileak euskara egunerokoan ez erabiltzea eragiten die eta euskara etxekoekin bakarrik erabiltzera mugatzen dira. Adinean aurrera egin bezala, euskara etxetik kanpo ez erabiltzearen poderioz, erdaraz egiteko erraztasuna irabazi ahala, euskaraz egiteko jaiotzetik dakarten ahalmena garatu gabe uzten dute, elebidun ziklikoak bihurtuz. Elebidun ziklikoek beren bizitzaren beste aldi batean, beste ziklo batean, identitate gorabeherak dituztenean edo guraso bihurtzen direnean, esate baterako, hel diezaiokete beren ama hizkuntzari berriro.\nEremu erdaldunetako berezko hiztun euskaldunen galera hori gerta ez dadin euskarazko gizarte sare sendoak osatzeko estrategiak eraiki behar dira, bi norabidetan bereziki: lagunartean eta lan-munduan. Familiaz gain, bi esparru horietan baitaude gizakiaren oinarri sozialik funtsezkoenak. Oso kontuan izan behar da, gainera, lagunarteko harreman gehienak lankide eta ikaskideen artekoak ditugula gaur egungo gizartean; izan ere, maiztasunari dagokionez, laneko esparruetan gertatzen baitira gizakien arteko elkarrekintza gehienak. Horrez gain, lan esparruko harremanek familia girokoetan ere eragin nabarmena dute, bikote harreman askoren sorlekua lantokian dagoelako. Beraz, lan-mundua garrantzi handiko esparrua dugu gizakien arteko harremanetan eta hizkuntza ohituretan. Zalantzarik gabe, orain arte jarritako arreta baino handiagoa beharko du hemendik aitzina.\nEuskararen erabilera ezinezkoa bihurtzen duten oztopo estrukturalak gainditzeko pauso argiak eta eraginkorrak eman behar dira gizartearen egituretatik, batik bat aginte egituretatik, euskara erabiltzeko aukerak benetakoak izan daitezen eta, gaur ez bezala, euskara gizartearen ardatz-hizkuntza izan dadin. Horretarako, murrizketarik gabeko ofizialtasunak gizarte aginte eta egituren babes eta lanabes izan behar du Euskararen Herriaren luze-zabalean.\nHizkuntzaren jatortasuna, bizitasuna eta esanindarra, bere betean, berezko hiztunengan dago. Berezko hiztunek eguneroko erabileraren bizilegetik sorberritzen dute hizkuntza. Nola zuhaitzetan hostoek, hala arnasberritzen dute hizkuntza berezko hiztunek, esan modu berriak eta adieraz molde berriak hizkuntzaren sustraietako izerdiarekin kimu berrituz.\nHizkuntzen etengabeko aldaketen eragile garrantzitsuak dira berezko hiztunak, ardatz duten hizkuntza garaian garaiko gizarteen eta hiztunen komunikazio beharretara etengabe moldatzen baitute. Berezkoa duten hizkuntzaren senetik eta muinetik egokitzen dira etengabe, bizi duten gizartetik sortzen zaizkien komunikazio behar berrietara.\nBerezko hiztunak dira hizkuntza guztien euskarri eta zimentarri. Berezko hiztunak galbidean dauzkan hizkuntzak bere biziraupena du galbidean. Azken batean, hizkuntza da kultura baten sorkuntzarik handiena, eta berezko hiztunak dira kultura horren jasotzaile, garatzaile eta hedatzaile. Horregatik, hizkuntza oro indarberritzeko politikek, eraginkor izatekotan, ezinbestekoa dute berezko hiztunak ardatzean jartzea.\nEstreinakoz Hermes pentsamendu eta historia aldizkariaren 57. zenbakian argitaratua, 130-133 orr., 2017ko azaroan.\nArtikulu honekin zilbor-heste zuzena daukaten artikuluak\nSustatu: Ardatzean jartzeko garaia, Patxi Saez.\nZuzeu: Ardatzean jartzeko garaia.\nEgilea: Patxi Saez Beloki ordua: ostirala, abenduak 01, 2017\nEtiketak: Belaunez belauneko iraupena, Berezko hiztunak, Elebitasun ziklikoa, Hausnarrean, Lan-mundua, Soziolinguistika\npedro erabiltzaileak esan du...\nEgun on Patxi,\nbeste askotan legez, artikulu interesgarria ekarri diguzu oraingoan ere. Irakurtaldiak bi galdera eragin dizkit:\n1. Zergatik diozu ama-hizkuntza(k) ez dela inoiz ahazten? Gurean bertan adibide ugari daude...\n2. Zergatik erabiltzen dituzu Euskararen eremu osoa eta Euskararen herria terminoak Euskal Herriaren ordez?\nEskerrik asko eta ondo-ondo segi\n2017(e)ko abenduakren 7(a) 09:24\nPatxi Saez Beloki erabiltzaileak esan du...\nLehenik eta behin bene-benetan eskertu egin nahi dizut artikulua irakurri izana: Mila esker!\nEgia da badirela, ez erabiltzearen poderioz, ama-hizkuntza komunikaziorako ezgauza bihurtu zaien hiztun asko. Baina, hondoratzen diren itsasontzietan bezala, naufragioetan bezala, lehenego hizkuntza horren arrastoak beti aurkitzen dira hiztun horiengan: txikitan amak kantatutako abestiak, bizipenei lotutako esaldi esanguratsuak, hitzak... Beti daude lehen hizkuntza horren arrastoak.\nEuskararen Herria terminoa, berriz, ez dut lurraldetasunarekin lotzen, hiztunekin baizik. Izan ere, Euskal Herritik kapo baditugu makina bat euskaldun munduan barreiatuta.\n2017(e)ko abenduakren 7(a) 17:44\nBeñat Castorene erabiltzaileak esan du...\nHobeki ulertzen dugu nola gure euskarak iraun ahal izan zuen mendeetan barna baserrietan eta auzoetan.\nIzan ere, baserria zen familia, lan esparrua eta lagun artea ere bai, hein batean. Baserria zen hau guzia dena batera.\nBerdin hobeki ulertzen da euskararen derrota Iparraldean: baserri gehienak desagertu zirenean, lantegiak euskaldunen artean bertan sortu beharrean, joan ginen lerroka lan bila hiri arrotzetara.\n2017(e)ko abenduakren 8(a) 00:21\nOngi diozun bezala mendeetan barna baserria izan zen familia, lan esparrua eta lagunartea ere bai, batik bat, XVI. eta XVII. mendeetan baserriak adina dolare eraiki zirenean. Garai hartan ia baserri guztiek zuten sagar patsa estutzeko dolare bana eta dolarearen azpiko upategian elkartzen ziren garai hartako laborariak lagunarteko giroan sagardoa ziritik edatera, mokadu bat jatera eta kantuan eta bertsotan aritzera. Orduan ere, gaur egun bezalaxe, familiaz gain, lana eta lagunartea ziren gizakiaren oinarri sozialik funtsezkoenak. Baina, hori bai, gaur egun ez bezala, euskararenak ziren ehuneko ehunean esparru horiek guztiak. Horregatik, euskara aurrerabidean jarri nahi badugu, nahitaezkoa dugu esparru horiek euskararentzat berreskuratzea.\n2017(e)ko abenduakren 8(a) 01:08\nNola? erabiltzaileak esan du...\nEuskaldunok komunitate nazional (eta ez soilik linguistiko) minorizatua gara eta gure herria asmilatu egin nahi gaituzten bi estatu inperialisten menpe dago. Hortaz haien menpeko erakundeen kudeaketa gaindituz botere politikoa gure gain hartzeko urratsa ezinbesteko dugu. Baina botere hartze hortarako beharrezko indarra nekez lortuko dugu herri-nazio gisa indartu ordez ahultzen bagoaz.\nZentzu hortan artikulua oso interesgarria da. Azken urteetan eskola eta euskaltegietan jende askok ikasi du euskara, baina horietako askok euskara ikasi du guk ingelesa edo alemaniera ikasiko bagenu bezalatsu, hau da, nazio atxikimendurik gabe. Eta herri-nazio atxikimendu hori funtsezkoa da euskalduntasunarentzat.\nBaina gainera urte luzez euskaldun herria ugaritzeko lerro bakartzat erdaldunak euskaradun bilakatzeko ahalegina izan da eta erabat gutxietsi da familia-trasmisioaren garrantzia. Bi modu besterik ez daude euskaldunok gehiago izan gaitezen. Bata, erdaldunak euskalduntzen saiatzea, oso garrantzitsua zalantzarik gabe. Eta bestea, guk geuk euskaldunak sortzea. Alegia umeak egitea eta ume horiek gure hizkuntza eta kulturan hazitzea. Eta hau lehena bezain garrantzitsua da gutxienez.\n2017(e)ko abenduakren 8(a) 01:56\nBai erabat ados: euskarak bizirauteko, behar du “familiaz gain, lana eta lagunartea ziren gizakiaren oinarri sozialik funtsezkoenak” beretu eta herrikotu eta ahal den neurrian gizatiartu ere.\nBainan, programa itzela da! eta betiko galdera da: nola egin?\nIzan ere, gaur hiruak, familia, lana, lagun artea alegia, daude estatuen eta mundu deologia totalitarioen eragin itogarriaren pean.\nIndar erraldoi horien kontra zer kontrajarri zapalduak gaudeno? nola jokatu erresiztentzia antolatzeko eta indarrak metatzen berriz hasteko?\nKapaz izanen ote gara Herri osoaren mailan “Conseil National de Resistance” bezalako zerbait eraikitzea frantsesek egin zuten bezala erresiztentziaren hasieran? eta obeditzea? eskuin-esker zatiketaren gainetik bainan beti gure kontzientziak baimentzen dizkigun limetetan araiz.\nAlta, horrela jokatu gabe ez dut ikusten den mendreneko etorkizunik euskararentzat: Iparraldean bederen.\n2017(e)ko abenduakren 8(a) 18:08\nlehenengo galdera dela eta, ados, beti geratzen da arrastoren bat.Bigarrenari dagokionez,\nez dut batere argi ikusten Euskal Herria baztertzearena. Orain arte soziolinguistika esparruan horixe izan da erabili den terminoa hiztunak eta hiztunek halabeharrez behar duten lurraldea izendatzeko. Esan barik doa terminoak munduko hamaika bazterretan bizi diren euskaldunak ere hartzen dituela bere baitan. Beraz, zergatik ez eutsi? Nire ustez lurraldearen eta nazioaren oinarria onuragarria da euskararen biziberritzerako. Egin duzun hautuan, ordea, horiek gainditzeko asmoa ea ete dagoen begitandu zait...\nTira bada, hauexek dira nire gaurko kezkak\n2017(e)ko abenduakren 12(a) 09:41\nEgun on, Pedro:\nZalantzarik gabe hizkuntza natural guztiek behar dute lurralde bat baina, era berean, hiztun herri bat ere bai, bestela, esperantoa bezalakoxeak lirateke. Esperatoa bigarren hizkuntza izateko sortua izan zen, horregatik ez du lurralde jakinik. Nire ustez lurraldea eta hiztun herria ez dira elkarren etsai, elkarren osagarri baizik, Euskal Herria eta euskararen herria diren bezalaxe.\n2017(e)ko abenduakren 12(a) 10:13\nGuztiz ados. Ea aurrerantzean ikusten ditugun bi terminoak elkarren ondoan. Gazteek EAE (Euskadi?), Nafarroa eta Ipar Euskal Herria gero eta bereiziago ikusten duten garaiotan\nfuntsezkoa da euskalgintzatik batasun hori azalaraztea.\n2017(e)ko abenduakren 12(a) 17:01\nAitor Esteban Etxebarria Pozgarria da ikustea hasitako eztabaidak badarraiela martxan eta geroz eta jende gehiagok hartzen duela pa...


Posta ontzirako hornitzaile bat aukeratzea - esperientzia pertsonala - Geofumadak\nPosta ontzirako hornitzaile bat aukeratzea - esperientzia pertsonala\nIraila, 2017 Internet Ordizia\nInterneten presentzia duen edozein ekimen komertzialen helburua balioa sortzea da eta izango da beti. Hori bai webgune bat duen enpresa handi bati, bisitariak salmenta bihurtzea espero duenari, bai jarraitzaile berriak lortzea eta lehendik daudenetan leialtasuna izatea espero duen blogari. Bi kasuetan harpidedunen kudeaketa Bidali bulk emailak erronka oso larria da, eta erabaki txarrak motibatu egiten ditu bilatzaileak gune itxiera gunea ostatatzen duen herrialdeko legearen politikek urratzen dituztenetik.\nGai honen garrantzia dela eta, artikulu honetan pentsatu dut duela urte batzuk norbaitek niretzat idatzi izan balu, domeinu hornitzailea aldatzera eraman nauen arazoa saihestuko lukeela, gunea astebetez itxita eduki eta berriro berreskuratu irudia bilatzaileetatik, bereziki Google-tik. Hornitzaile desberdinak dauden arren, artikulua bereziki Malrelay-k MailChimp-ekiko duen potentziala aztertzean oinarritzen da; zorionak norbaiti erabilgarria iruditzen bazaio.\nOso gauza agerikoak daude honetan, aipatzekoa. Hala ere, kultura orokorraren arabera, harpidedunen zerrenda ez da handik ateratako mezu elektronikoen bilduma. Garrantzitsua da harpidetzek baliozkotze bikoitza dutela bermatuko duen kudeatzailea izatea. Bidalketa masibo oker batengatik jasoko duzun lehen alerta zure hosting hornitzailearenak izango da, ausaz hartutako 15 posta elektronikoko kontuen harpidetza nola lortu duzula bermatzeko eskatuko dizuna; Balioztapen bikoitza baduzu, harpidetza data eta baliozkotze IP bikoitza eman behar dituzu, eta horrekin zure azala gordeko duzu; Informazio hori nola eman ez baduzu edo osatzen baduzu, domeinu-hornitzaileak ez du zailduko hori baino altuagoa denaren aurka borrokatzea eta esango dizute ezin dizutela zerbitzua eman; 7 egun dituzula babeskopia egiteko eta beste ostatu batera joateko. MailChimp eta Mailrelay-k baliozkotze bikoitza eskaintzen dute; bereziki, nahiago nuke zerbitzariak Europan ostatatutako zerbitzuak dituen eta ez Estatu Batuetan; oso irizpide partikularrak, iraganeko esperientzia txarraren ondoren.\nZerrenda txikientzako doako zerbitzua.\nMass mailing zerbitzuak beti doako bidalketa kopuru bat ematen dizu.\nAdibide gisa, MailChimp-ek 7.5 mezu elektronikoen batez bestekoa bidaltzeko aukera ematen dizu 2.000 jarraitzaileei guztira; hau da, hilean 15.000.\nMailrelay 6.25 mezu elektronikoen batez besteko mezua bidaltzeko aukera ematen dizu 12.000 jarraitzaile guztiei, hilean: hau da, hilean 75.000 mezu elektronikoak zure doako zerbitzuarekin.\nEsan beharrik ez dago Mailrelayren eskaintzak MailChimp gainditzen duela, harpidetutako baliozko 1.000 jarraitzaileetatik dagoeneko errentagarritzat jotzen dela kontuan hartuta. Hala diote behintzat gai honi buruzko guruek.\nBalio erantsiko ordainketa zerbitzuak.\nOrdainketa zergatik lotzen den galdera kontu handiak kudeatzearekin. Baliozko 12.000 harpidedun baino gehiago edukitzea inork alferrik galduko ez lukeen potentzial ekonomikoa da, posta elektroniko bidezko marketinaren balioa alde batera uzten ez badute behintzat; Geofumadas-en guretzat, baliozko harpidedunaren balioa 4.99 $ -koa da; horrekin 12.000 harpidedunek 50.000 dolar baino gehiagoko balioa izango lukete. Potentzial honekin, zentzuzkoa da, ondo erabiltzen denean, Interneteko ekimen bat errentagarria izan daitekeen eta aukera berrien irekiera sustatu dezakeen zerbitzu bat ordaintzea.\nGehiago ordaintzen duzu posta elektroniko bidez zerrenda beltzean sartzeko arriskua murrizten duten zerbitzuengatik. Horrek SMTP eta erantzungailu automatikoak bidaltzea dakar, horiekin minutuko bidalketa muga ez baita gainditzen, baita salmenta tunelak sortzea ere. Aseguruak konbinatzen dituzten zerbitzuek hileko bidalketa muga gainditzea eragiten dute. Atributuetan oinarritutako zerrendak segmentatzeko aukera gehitzen badiogu, hala nola herrialdea edo hizkuntza, banaketa zerrenda soilez harago hitz egingo genuke, geomarketin praktika baliotsuak baino gehiago hartzeaz.\nBidalketa masiboko zerbitzua aztertzen ari bazara, Mailrelay-ra begiratzea gomendatzen dizut. Bereziki, nahiago dut erantzun automatikoak doakoak direlako; nahiz eta harrituta utzi ninduten Smartdelivery deitzen dutenarekin, mezu elektronikoak bidaltzen harpidedun aktiboenekin hasten baita, Gmail-ek spam edo iragazki iragazkietan erortzeko arriskua murrizten du posta elektronikoa modu masiboan bidaltzen denean eta irakurketa tasa baxua du.\naurreko Post«Aurrekoa Dira benetan "prozesu berritzaile" batean murgilduta 3D espazioan?\nNext Post BIM Advances - Urteko Biltzarraren LaburpenaHurrengo »


"Lanpostuak mantentzea ardatz hartuta, bideragarritasun plan berria" exijitu dio Arrasateko Udal Gobernuak Edesa Industriali - Debagoiena - Goiena.eus\nUbane Madera 2017-09-12 13:13\nLangileek Arrasateko Herriko Plazan egindako elkarretaratzea, uztailean.\nCNA Group-ek lantalde osoari kontratuak eteteko atzo aurkeztutako espedientearen harira, eta prozesu horrek Arrasateko Garagartza plantaren itxiera eta bertako 167 langileen kaleratzea ere jasotzen duela kontuan hartuta helarazi du balorazioa Arrasateko Udal Gobernuak.\nBost puntutan, erabaki horrekiko "desadostasuna eta kezka" azaltzeaz gainera, enpresari eskatzen dio Garagartzako produkzioa etetea, plantaren itxiera eta langileen kaleratzea “ekiditeko aukera eta bide guztiak aztertu, jorratu eta agortzea”.\nArrasateko Udal Gobernuaren ustez, "langileen kaleratzea ez da inondik inora aukera bezala onartu behar"; hori horrela, "lanpostuak mantentzea ardatz hartuta bideragarritasun plan berria lantzea" exijitu dio, "erdi eta epe luzera enpresaren produkzioa eta errentagarritasuna berreskuratzeko ildoak zehaztu ditzan".\nHorrekin batera, "borondate eta konpromiso irmoa" erakutsi ditu bide horretan "Euskadiko instituzio ezberdinekin elkarlanean aritzeko".\nItziar Larrañaga 2017 ira 11 Arrasate Eskoriatza\nIragarritako moduan, CNA taldearen Edesa Industrialeko zuzendaritzak gaur aurkeztu du enplegua suntsitzeko EREa, langile guztiendakoa. Ostiralean j...


Odol ematea | Deusto Agenda\nDeustuko Unibertsitatearen Donostiako campuseko Enpresen Administrazio eta Zuzendaritzako 4. mailako marketin espezialitateko ikasleek komunikazio kanpaina bat jarri dute martxan, Gipuzkoako Odol Emaileen Elkartearekin elkarlanean, gipuzkoar gizartea eta unibertsitateko elkartea ohartarazteko odola ematearen garrantziaz.\nHelburua bikoitza da, batetik, 125 odol-emate lortzea bi egunetan; eta, bestetik, epe luzerako odol-emaileak lortzea, etorkizun hurbilean gipuzkoarrak hornitzeko adina odol-erreserba ziurtatzeko. Maiatzaren 9an eta 10ean eman ahal izango da odola, Deustuko Unibertsitateko Donostiako campusean; asteazkenean, 09:30etik 17:30era, eta ostegunean, 09:30etik 13:30era, Innoguneko Tokiski aretoan. Aurten, berrikuntza bat dago, interesa dutenek aukera izango dute hitzordua hartzeko berariaz prestatutako “Doodle” bidez, helbide honetan:\n“Ematen duzun odolak ahalmena du” eslogana erabilita, unibertsitateko elkartea bultzatu nahi dute odola ematera eta aldizkako emaileak ere lortu nahi dituzte. Helburuen artean dago, gainera, bi egunetan 125 donaziotara heltzea, eta emailearen eta hartzailearen arteko harremana sendotzea. Argi utzi nahi dute, mezuen bidez, ezinbestekoa dela odola ematea beste pertsona batzuk bizi daitezen. Komunikazio kanpainaren barruan sartzen dira gizarte sareak (Facebook eta Instagram “hashtag”: #aprovechatupoder #erabilizureboterea), informazio kartelak, pegatinak, posta elektronikoko mezuak, etab. Horretarako guztirako, mezu positiboak erabiliko dira.\nDonostiako campusa , Lankidetza, solidaritatea eta garapena , Deusto Business School , Prensa


Menderes ibaia - Wikipedia, entziklopedia askea.\n(«Meandro ibaia» orritik birbideratua)\nMenderes edo Büyük Menderes ibaia, historikoki Meandro ibaia (antzinako grezieraz: Μαίανδρος, Maíandros; turkieraz: Büyük Menderes Irmağı), Turkia hego-mendebaldeko ibai bat da. Herrialdearen erdi-mendebaldeko zatian du bere iturburua, 2309 metroko Murat Dagi menditik hegoaldera, eta Banaz izena hartzen du Adigüzeleko uharkara iritsi arte, non emari gutxiagoko antzeko beste ibai batekin elkartzen den, baina askok, benetako Meandro ibaitzat hartzen dutena, hau, antzinako Zelaenae (egun Dinar) hiri frigiarretik gertu jaiotzen dena. 350 kilometroko ibilbide baten ondoren, Egeo Itsasoan itsasoratzen da, Miletotik gertu.\n38° 12′ 55″ N, 29° 49′ 41″ E / 38.2153°N,29.8281°E / 38.2153; 29.8281Koordenatuak: 38° 12′ 55″ N, 29° 49′ 41″ E / 38.2153°N,29.8281°E / 38.2153; 29.8281\nTurkiako probintzia Afyonkarahisar probintzia\nBanaz Çayı (en)\nLake Işıklı (en)\nAntzinatean bere grezierazko izenagatik ezagutua, Meandro ibaiak beti harritu zituen greziarrak, kurba zabaleko sigi-sagako ibilbidean aurrera egiteko moduagatik. "Meandro" hitza, beste edozein ibairen halako kurbentzako hartu zen. Meandrok sigi-sagako ibilbide hori marrazten duen tokia, kurba ugari eta ibilgu utziekin (perra lakuak edo antzinako ibilgu lehorrak), itsasoratzetik gertu dagoen ordoki alubialean da, 100 kilometro inguruan. Hala ere, ordoki horretan, ibaiaren ibilgua bideratu zen, ibilguaren ezegonkortasuna eragozteko. Ibilgu artifizialak, ordoki alubialaren bi alboetan kokatutako zati zuzeneko lerroak dira, eta ez dute ibaiaren emari osoa bideratzen, baizik eta ureztatzerako eta uholdeak ekidin edo mugatzeko.


Pamiela (aldizkaria) - Wikipedia, entziklopedia askea.\nArtikulu hau aldizkaria buruzkoa da; bere izena daraman argitaletxea gaitzat duena beste hau da: «Pamiela»\nbatez ere gaztelania; baita euskara ere\nBernardo Atxaga, Pello Lizarralde, Seve Calleja\nPamiela literatura aldizkaria Iruñean sortu zen, Pamiela argitaletxea baino urte bat aurrerago.\n1983ko ekainetik 1993eko negua bitartean 15 ale argitaratu ziren, bakoitza monografiko izateko asmoarekin. Hala nola, 1. alea bidaia literatura du gaitzat, Kafka 2. aleak...\n2 Ikus, ere\n« Iruñeko San Gregorio kaleko Auzolan liburu-dendan larunbat eguerdiro biltzen ziren solaserako hainbat idazle eta literaturzale 80en hasieran: Txema Aranaz, Miguel Sánchez Ostiz, Xabier Eder, Pello Lizarralde, Víctor Moreno, Santiago Etxandi... Informazio trukerako premiak bultzatu zituen aldizkari bat sortzera. Pello Lizarraldek Azkoitiko bere aitonari aditutako berba gogoratu zuen orduan, Pamiela: sorginek baserri batzuetan utzi ohi zuten kaxaren deitura, izan ere ireki behar ez den kaxa, begizkoa eta ezbeharra ekarriko baitizkizu.\nLehen zenbakia 1983ko ekainekoa da. Arestian aipatutako idazleez gainera, ale hartan parte hartu zuten: Jordi Mateu, J.M. Romera, Vicente Huici, Carlos Bidegain, Xabier Martinez... eta baita urtebete geroago Korrok aldizkaria sortu zuten batzuk ere: Ana Iribar, Mikel Taberna eta Jon Alonso. Azalaren egilea: Urbasa. Hamabost zenbaki eman zituen Pamiela aldizkariak 1993ko negua bitartean, eduki gehienak gaztelaniaz. Atal monografikoak izan ziren ezagunenak, adibidez: Kafka, Antoñana, Hiperclasico, Wim Wenders, Pake hauek gerra haiek, La vida del euskara. Pamiela argitaletxe bilakatu zen, 1984ko urtarrilaren 21ean Pablo Antoñanaren "Pequeña crónica" plazaratzearekin batera. Urte bereko abenduan ikusi zuen argia "E pericoloso sporgersi" Pello Lizarralderen liburuak. Pamiela argitaletxearen babesean kaleratu ziren beste bi aldizkari ere: Mazantini (1991n) eta Garziarena Berria (1997an).\n Ibinagabeitia Proiektua: Literatur Aldizkarien Gordailua.\nPamiela (1983-1993)[Betiko hautsitako esteka]\nEuskal Herriko gaztelaniazko aldizkariak\nOrriaren azken aldaketa: 26 martxoa 2021, 16:17.


BIDEBARRIETA KULTURGUNEAK, “EL REFUGIO DE LOS CANALLAS” JUAN BASEN AZKEN ELEBERRIAREN AURKEZPEN EKITALDIA JASOKO DU ASTEAZKENEAN – Bilbao Kultura\nHome » Berriak » Bilbao Kultura @eu » BIDEBARRIETA KULTURGUNEAK, “EL REFUGIO DE LOS CANALLAS” JUAN BASEN AZKEN ELEBERRIAREN AURKEZPEN EKITALDIA JASOKO DU ASTEAZKENEAN\nEkitaldia Bidebarrietako Liburutegiko ekitaldi aretoan izango da, arratsaldeko 19:30etik aurrera, sarrera librearekin, leku guztiak bete arte. Egilearekin batera Fernando Marías idazlea eta Gregori Dolz Alrevés argitaletxearen zuzendaria egongo dira.\nBilboko Udaleko Kultura Sailaren esku dagoen Bidebarrieta Kulturguneak, “El refugio de los canallas” (Ed. Alrevés) eleberriaren aurkezpen ekitaldia jasoko du datorren asteazkenean, IRAILAREN 13an, arratsaldeko 19:30etik aurrera. Juan Bas idazle eta prentsa zutabegilearen azken eleberria da, eta berriro ere Euskadiren azken urteetako historiari begiratzen dio, pertsonaia anitzek osatutako talde koralaren bitartez. Fernando Marías idazlea eta Gregori Dolz editorea ere ekitaldian egongo dira. Streaming-ez eskainiko da www.kulturguneatb.eus webgunearen bitartez.\nEgitura lortuaren eta narrazio erritmo azkarraren bitartez, eleberriak etengabe egiten du salto, atzera eta aurrera, 1946 eta 2015 artean, doako tragediak ukitutako eta kontraesanez betetako pertsonaia anitzei bizia eta heriotza emateko. “El refugio de los canallas” lanak, guraso batzuek euren seme-alabengan piztu zuten eta guztien deuseztapena eragin zuen gorroto arduragabearen Shakespeareren gaia lantzen du. ETAren zentzugabeko lakra luze, krudel, gupidagabe, autista eta endogamikotik, bandaren zitalkeria maila berbera izan zuen GALen existentzia izugarrira.\nJuan Bas (Bilbo, 1959) umorezko irrati-nobela, komiki (El Víbora, Cimoc…) eta telebista sail ugariren (Farmacia de guardia, Turno de oficio…) gidoilari izan zen. Beste liburu batzuen artean, Fernando Maríasekin batera idatzitako “Páginas ocultas de la historia” (1999) eta “La taberna de los 3 monos y otros cuentos alrededor del póquer” (2000) kontakizun liburukiak argitaratu ditu. Eleberrien artean “El oro de los carlistas” (2001), “Alacranes en su tinta” (2002), “La cuenta atrás” (2004), “Voracidad” (2006), –2007ko Euskadi Literatur Saria–, eta “Ostras para Dimitri” (2012) aipa daitezke. Une honetan literaturan aritzen da, eta El Correon eta Vocento taldeko beste egunkari batzuetan argitaratzen ditu bere zutabeak. 2010etik Ja! Bilbao Umorezko Literaturaren eta Artearen Nazioarteko Jaialdia zuzentzen du.\nBIDEBARRIETA KULTURGUNEA, Bidebarrietako liburutegiaren barruan, helburu nagusi liburuaren eta literaturaren garapena eta sustapena dituen gunea da\n← BILBOK FAGOT-JOLEEN NAZIO MAILAKO BIGARREN LEHIAKETA JASOKO DU BIHARTIK AURRERA JUAN CRISOSTOMO DE ARRIAGA KONTSERBATORIOAN


UPNA - Berriak - Osasun Ministerioak 2. accesita eman dio Mikel Izquierdo Redín NUPeko ikertzaileak koordinatutako VIVIfrail proiektuari\nOsasun Ministerioak 2. accesita...\nOsasun Ministerioak 2. accesita eman dio Mikel Izquierdo Redín NUPeko ikertzaileak koordinatutako VIVIfrail proiektuari\nFamilian eta komunitatean jarduera fisikoa sustatzeko NAOS Estrategiaren barruan kokatzen da saria\nOsasuneko, Kontsumoko eta Ongizate Sozialeko Ministerioaren mende dagoen Elikadurako Segurtasuneko eta Nutrizioko Espainiako Agentziak (AESAN) Mikel Izquierdo Redín NUPeko ikertzaileak koordinatutako VIVIfrail proiektuari eman dio familian eta komunitatean jarduera fisikoa sustatzeko NAOS Estrategia Sariaren 2. accesita.\nNAOS Estrategia (Nutrizioa, Jarduera Fisikoa eta Gizentasunaren Prebentzioa) Espainiako Gobernuak osasunaren arloan bultzatzen duen ekimen bat da. Arlo horretako nazioarteko zenbait erakundek (OME, Europar Batasuna...) markatutako ildo politikoei jarraikiz, elikadura osasungarriaren eta jarduera fisikoaren praktika erregularraren bidez gizentasunari eta haren ondoriozko bestelako gaixotasun kronikoei aurrea hartzea xede duten ekimenak sustatzen ditu.\nVIVIfrail programak 70 urtetik gorakoentzat proposatzen dituen ariketen zirkuituetako bat\nNafarroako Unibertsitate Publikoak (NUP) koordinatutako VIVIfrail proiektuari emandako accesit honek herritarren artean jarduera fisikoa sustatzeko duen gaitasuna aitortzen du. VIVIfrail osagai anitzeko proiektu bat da, eta, zehazki, 70 urtetik gorakoengan ariketa fisikoa sustatzea du helburu, erorikoak eta hauskortasuna prebenitzeko. Bost herrialdetako (Alemania, Espainia, Frantzia, Italia eta Erresuma Batua) kideek lan egin dute proiektu horretan, eta Europar Batasuneko Osasuna eta Bizi Kalitatea Sustatzeko Estrategiaren barruan kokatu da.\nNAOS Estrategia Sarien XIII. ediziora 87 eskabide aurkeztu ziren guztira saritutako zazpi modalitateetarako. AESANek aurrez ebaluatu zituen eskabide horiek, eta 44 proiektu finalista hautatu zituen epaimahaiak ebaluatzeko.\nMikel Izquierdo Redín NUPeko Fisioterapiako katedradunak koordinatu du VIVIfrail proiektua, eta beste hauek ere hartu duten parte: Nicolás Martínez Velilla eta Álvaro Casas Herrero (Nafarroako Ospitaleguneko Geriatria Zerbitzua), Fabricio Zambóm Ferraresi eta Mikel López Saez de Asteasu ikertzaileak (Navarrabiomed-NUP), Leocadio Rodríguez-Mañas eta Cristina Alonso Bouzón ikertzaileak (Getafeko Unibertsitate Ospitaleko Ikerketa Biomedikorako Fundazioa, Espainia), Roberto Bernabei eta Antonio Sgadari irakasleak (Erromako Sacro Cuore Unibertsitate Katolikoa, Italia), Andreh Zeyfang (Ulm-eko Unibertsitatea, Alemania), Bruno Vellas (Tolosako Unibertsitate Ospitalea, Frantzia) eta Alan Sinclair (Diabetes Frail erakundea, Erresuma Batua).\nProiektua garatu duten bazkideek indarra, oreka eta ibilketa batzen dituen entrenamendu-programa bat diseinatu dute, 70 urte baino gehiago daukaten pertsonentzat, ezer ez egitea baita hauskortasuna sortzen duen arrisku-faktore nagusia. "Posiblea da adinekoen desgaitasunari aurre egitea hauskortasunean eraginez, azken hau atzematen ahal delako eta haren aurka esku hartzen ahal delako", esan du Mikel Izquierdok.\nIkertzaileek zenbait material grafiko argitaratu dute programa zabaltzeko. Materialak doakoak dira, eta osasuneko profesionalei eta kirol eta ariketa fisikoko profesionalei zuzentzen zaizkie. Materialak hauek dira: hezkuntza gida bat, gailu mugikorrentzako aplikazio bat (telefono adimentsu eta tabletetarako), eta liburu elektroniko bat. Dena eskuratzen ahal da proiektuaren webgunetik.\nGainera, Mikel Izquierdo irakasleak adineko pertsonen zainketa osorako gida berri baten garapenean hartu du parte, Osasunaren Mundu Erakundeko (OME) aditu gisa, Nazio Batuen organismo horrek munduan zehar daraman Osasuna eta Bizi Kalitatea Sustatzeko Estrategiaren barruan. Gainera, 2017an Europako Batzordeko adituen talde batek "jardunbide egoki" gisa hautatu zuen VIVIfrail proiektua, eta Osasunaren Mundu Erakundeak adinekoen gaitasun funtzionala hobetzeko ekimen gisa gomendatu zuen.


Gesalatz bailara · Turismo rural en Navarra\nEstás en: HASIERA · MAPA ELKARRERAGILEA · HERRIAK » Gesalatz bailara\nBirsorkuntza honen protagonistak, hein handi batean, Gesalatz berria biziberritzen ari diren gazteak dira. Gainera, Bailarari bultzada handi emango dion motor berri bat pizten hasi da, turismoa, jadanik hainbat aterpetxe eta landetxe sortu dira bailaran, baita Aritzaleku izeneko kanpin bate ere\nImagen · imagen 959.jpg Biguriako Jauregia\nIruñeatik Etxauriko portua iraganez NA-700 errepidetik.\nGares-etik NA-7040 errepidetik.\nLizarratik, Abartzuza eta Aritzala iragan eta NA-700 errepidea hartuz.\nA-12 autobidetik 34. irteera hartuz.\nCONTAKTUA: 948 357008\nWEB ORRIA: www.guesalaz.es


Katilinariak - Wikipedia, entziklopedia askea.\n(«Katilinariak (Zizeron)» orritik birbideratua)\nLehenengo Katilinaria, Maccari, 1880.\nKatilinariak izenekoak Marko Tulio Zizeronen lau hitzaldi dira. K.a. 63ko azaroa eta abendua artean esan zituen aipaturiko hizlariak, estatu kolpe bat egiteko Katilina buru zuen azpijoko bat agerian utzia eta erreprimitua izan ondoren.\n1 Hitzaldien testuingurua\n2 Lehen katilinaria Oratio in Catilinam Prima in Senatu Habita\n3 Bigarren katilinaria Oratio in Catilinam Secunda in Senatu Habita ad Populum\n4 Hirugarren katilinaria Oratio in Catilinam Tertia ad Populum\n5 Laugarren katilinaria Oratio in Catilinam Quartum in Senatu Habita\nHitzaldien testuingurua[aldatu | aldatu iturburu kodea]\nSakontzeko, irakurri: «Katilinaren konspirazioa»\nKatilinak, lehen aldian galdu ondoren kontsul izateko berriz aurkeztu zena, garaipena jendea erosita ziurtatu nahi izan zuen. Zizeronek, orduan, mota honetako azpijokoak debekatzen zituen lege bat bultzatu zuen. Katilinak, era berean, bere aldekoekin, aukeraketaren egunean Zizeron eta Senatuko beste funtsezko kide batzuk hiltzeko konspiratu zuen. Zizeronek konplota agerian utzi zuen, eta hauteskundeen data atzeratu zuen Senatuari estatu kolpe saiakera eztabaidatzeko denbora emateko. Hauteskundeen jatorrizko dataren ondorengo egunean, Zizeronek senatuari gai horri buruz hitz egin zion, eta Katilinaren erantzuna berehalako eta indarkeriaz betea izan zen. Katilinaren portaerari erantzun bezala, senatuak senatum consultum ultimum (egungo setio egoeraren antzeko neurria) bat onartu zuen, honen bidez, lege arrunta bertan behera geratu eta Zizeron, kontsul bezala erabateko boterez doitua izan zelarik. Azkenean hauteskundeak egin zirenean, Katilinak berriz ere galdu egin zuen. Porrota aurreikusiz, konspiratzaileek jada bildu zuten armada bat. Ideia Italia osoan altxamendu bat sortzea, Erromari su ematea eta ahal ziren beste senatari hiltzea zen.\nBaina, berriz ere, Zizeron adi zegoen. Azaroaren 8an Senatua bildu zuen Jupiter kapitoliarraren tenpluan. Katilina ere joan zen batzarrera. Orduan esan zuen Zizeronek lehen katilinaria, honako esaldi honekin hasten zena: Noiz arte, Katilina, ernegatuko gaituk? (Quousque tandem abutere, Catilina, patientia nostra?\nLehen katilinaria Oratio in Catilinam Prima in Senatu Habita[aldatu | aldatu iturburu kodea]\nSenatuko hitzaldietan ohikoa zenaren aurka, lehen katilinaria nahiko laburra da (gutxi gorabehera 317 lerro latinez) eta zuzenean harira doa, exordiorik ez duelarik. Hitzaldia Zizeronen esaldirik gogoratu eta ospetsuenetako batekin hasten da:\nQuem ad finem sese effrenata iactabit audacia? »\nKatilina aurrean zegoen Zizeronek hitzaldi hori Jupiter Statorren tenpluan esan zuenean: bertan sartzean, gainontzeko senatariak beragandik aldendu ziren eta bakarrik utzi zuten bere eserlekuan. Katilina hitzaldiari erantzuten saiatu zen, baina senatariek behin eta berriz eten zuten, traidoretzat joz. Horrenbeste irain esan zizkioten Katilinari, non Senatutik korrika alde egin behar izan zuen, eta, handik gutxira hiria utzi eta errebeldeen armadaren buru Manlioren kanpamentura joan zen. Hurrengo egunean, Zizeronek Senatua batzarrera deitu zuen eta bigarren katilinaria esan zuen.\nBigarren katilinaria Oratio in Catilinam Secunda in Senatu Habita ad Populum[aldatu | aldatu iturburu kodea]\nBigarren hitzaldi honetan Zizeronek Erromako biztanleei Katilinak hiria utzi zuela esan zien, ez erbestera joateko, zurrumurruek zioten bezala, baizik eta senatuaren gobernua eta Erromatar herria desegiteko erabiltzea pentsatzen zuen armada errebeldera batzeko. Katilinaren alde zeuden konspiratzaileak zorpetutako gizon aberatsak, botere eta aberastasun gosez zeudenak, Silaren jarraitzaile zaharrak, aldaketaren bat egotea espero zuen hondatutako jendea, gaizkileak, libertinoak eta Katilinaren antzeko gainontzeko jendea bezala deskribatu zituen. Erromako herriari Katilinaren beldur ez zirela izan behar ziurtatu zion, berak (Zizeronek), kontsulak eta jainkoek Estatua babestuko baitzuten.\nBitartean, Katilina armada errebeldearen buruzagi zen Manliori batu zitzaion. Senatuak honen berri izan zuenean, biak etsai publiko izendatu zituen. Antonio, Erromari leial zitzaien tropekin, Katilinaren aurka bidalia izan zen, Zizeron Erroma defenditzeaz arduratu zen bitartean. Bigarren hitzaldi honen eta hirugarrenaren artean gertatu zen Antonio eta Katilinaren tropen arteko gudu erabakigarria. Katilinak, guztia galdua zegoela ikusi zuenean, erromatar senatuari entregatu baino lehen bere buruaz beste egitea erabaki zuen. Hori gutxi gorabehera K.a. 62an gertatu zen eta geroago, Zizeronek konspiratzaileen zenbait dokumentu eta aitortza lortu zituen, herriaren aurrean hurrengo hitzaldietan aurkeztu zituenak.\nHirugarren katilinaria Oratio in Catilinam Tertia ad Populum[aldatu | aldatu iturburu kodea]\nHitzaldi horretan, Zizeronek hiria poztera deitu zuen, Katilinaren konspirazioa desegina geratu baitzen. Gainera, Katilinaren gaizkide guztien aitortzak aurkeztu zituen. Poztasun orokorraren aurrean, arrakasta Zizeroni ematen ziona, honek, berarentzat ez zuela ezer nahi adierazi zuen, Erromaren esker onaz gain, eta garaipen hau atzerrian lortutako beste edozein garaipen baino zailagoa izan zela onartu zuen, etsaiak ere erromatarrak baitziren.\nLaugarren katilinaria Oratio in Catilinam Quartum in Senatu Habita[aldatu | aldatu iturburu kodea]\nLaugarren eta azken hitzaldian, Zizeronek ondorengo hizlariek (batez ere Katonek) konspiratzaileen epaiketan eta ondorengo exekuzioan erabili zituzten argudioen oinarriak jarri zituen. Senatuko kontsul gisan, Zizeronek, legez, ezin zuen horri buruzko iritzirik eman, baina hizketa fina erabiliz, debeku hori gainetik pasatzea lortu zuen. Senatuan eztabaida horri buruz gutxi ezaguna den arren (Zizeronen hitzaldi hori izan ezik, ziur asko argitaratzeko aldatu zen), hasiera batean, Senatua heriotza zigorren aurka agertu zen, ziurrenik akusatuetako asko, eurak bezala, noble patrizio aberatsak zirelako, eta, kondenatuak izanez gero, patrizioak jasan behar zuen ospe galera handia bide zelako. Adibidez, Julio Zesarrek Katilina eta bere gaizkideentzat erbestea eta desabiltzea nahikoa zela argudiatu zuen. Alabaina, Zizeron eta Katonen ahalegin bateratuen ondoren, Senatuak, azkenean, hiltzera zigortu zituen.\nHistorialari gehienek Zizeronek krisi horretan egin zuen kudeaketa akatsik gabea izan zela onartzen duten arren eta, halaber, Senatuaren aurrean eman zituen hitzaldiek Erromatar errepublika salbatu zutela, bere arrakastaren ondoren Zizeron ahultzen joan zela ere diote, errepublika salbatu zuen arrakastak berak senatari batzuen aldetik Zizeronen aurkako inbidia agerrarazi zuen aldi berean; inbidia horren jatorria, ziur asko, Zizeron novus homo bat izatea bide zen, hau da, leinurik edo senide noblerik ez zuen erromatar hiritar bat izatea.\nK.a. 60ko hamarkada\nOrriaren azken aldaketa: 23 martxoa 2021, 00:21.


'El amor menos pensado' filmak abiarazi du Zinemaldiko Sail Ofiziala | Hamaika Telebista\n'El amor menos pensado' filmak abiarazi du Zinemaldiko Sail Ofiziala\n‘El amor menos pensado’ filmak zabaldu du Donostiako Zinemaldiko sail ofiziala, beraz, abian da Urrezko Maskorra lortzeko lehia. Film hori izango da ostiral gaueko inaugurazio galan proiektatuko dutena.\nMarcos eta Ana ditu protagonista Juan Vera zuzendari argentinarraren lanak. ‘El amor menos pensado’ filmak. Hogeita bost urteko bikote harremana irudikatzen dute haien azalean sartzen diren Ricardo Darin eta Mercedes Moran aktoreek. Haien seme Luciano Espainiara joango da ikastera eta semearen hutsuneak kolokan jarriko du bikote harremana. Ondorioz, nork bere bizitza egitea erabakiko dute.\nZinemaldiko lehen egunak eragindako ikusmina medio, jendetza batu da lehenengo emanaldira eta Kursaaleko auditoriuma erabat bete da. Veraren filmaz egin den Sail Ofizialeko lehenengo prentsaurrekoan, Darinek goraipatu egin du ‘El amor menos pensado’ filmeko gidoia. Esan du bihotzetik idatzia dela nabari zaiola eta filmean normalean lantzen ez diren gaiei tartea eskaini zaiela.\nMoranen arabera, berriz, filma komedia erromantikoa izan arren, «generotik oso gutxi du. Txisteak, umorea edota emozioak ez daudelako bereziki nabarmenduta. Berezia iruditzen zaio pertsonaiak parekatuta agertzea ere, haren ustez, gaur egungo maitasunaz hitz egiten duen filma da.\nVerak zuzendu duen lehen filma da ‘El amor menos pensado’, baina aurretik ibilbide luzea du ekoizle gisa. Besteak beste, ‘El hijo de la novia’ eta ‘Carancho’-ren ekoizlea da. Esan bezala, ostiral gau honetan, Kursaalean egingo duten inaugurazio galan berriro eskainiko dute filma.


administrador – 5 orrialdea\nBarakaldoko Alkartu Ikastolako web orria\n2020 30 martxoa\nONARTUEN BEHIN-BETIKO ZERRENDA EZ DA ARGITARATUKO MOMENTUAN\nAlarma Estatua ezarri zuen dekretuaren (463/2020 Errege Dekretua) hirugarren xedapen gehigarrian xedatutakoaren arabera, etenda geratu dira Haur Hezkuntzan, Lehen Hezkuntzan eta Derrigorrezko Bigarren Hezkuntzan onartzeko 2020ko abenduaren 11ko Aginduan ezarritako epeak . Beraz, 2020-2021 ikasturterako behin betiko onartuen zerrenda ez da argitara emango martxoaren 31an, hasiera batean aurreikusitako datan. Hezkuntza Sailak bere webgunean eta Ikasgunean, […]\nArticle by administrador / albisteak, jakingarriak, matrikula\n2020 17 martxoa\nINIKAko TELEFONOKO APP DOAN\nHemendik eta ikasturte bukaera arte INIKAko telefonoko aplikazioa doan eskaintzen digute bizitzen ari garen egoerari aurre egiten laguntzeko. Zuen telefonoko Play Store-n bilatu InikaGurasoak/Familias eta instalatu. Eskerrik asko Ukabi informatika\nArticle by administrador / albisteak\nMATRIKULA 20-21. BEHIN-BEHINIKO ONARTUEN ZERRENDA\nOtsailaren 17an argitara eman dira 2020-2021 ikasturteko eskola-plazen behin-behiniko esleipenak. Datu babesaren legea dela eta, zerrendak ezin dira publikoki erakutsi baina eskatzaileek banako sarbidea izango dute helbide honetan (https://ikasgunea.euskadi.eus/eu) eta, baita ere, horrela eskatuz gero, ikastetxeko Zuzendaritzan. Hala ere, koronabirusak sortutako izurrite dela eta, arren eskatzen dizuegu emandako web helbidean egin dezazuen kontsulta.\nGOROSTIZAKO OBRA ABIAN\nMATRIKULA 21-22. BEHIN-BETIKO ONARTUAK\nBEHIN-BEHINEKO ONARTUAK 21-22 IKASTURTERAKO


Irekia Eusko Jaurlaritza - Gobierno Vasco :: Kontroleko osoko bilkura (2022/4/1)\n\nKontroleko osoko bilkura (2022/4/1) Iturria: Irekia\n\n\n\n\n\n\n\n\n\n\n\n\n\nGaldera, Maddalen Iriarte Okiñena EH Bildu taldeko legebiltzarkideak lehendakariari egina, egungo egoera politiko-ekonomikoari buruz.\nLehendakariak “ziurgabetasuna” eta “ekimena” hitzak erabili ditu gaur egungo egoera politiko eta ekonomikoari buruz duen iritzia definitzeko. “Ziurgabetasunaren aurrean, “ekimena”: Bi kontingentzia-plan jarri ditugu abian, errefuxiatuak artatzeko eta laguntzeko… Une oro harremanetan egon gara gehien eragindako sektoreekin. Hainbat ekimen aurkeztu ditugu”, adierazi du. Zentzu honetan, neurri ekonomiko eta sozial osagarri berriak aztertzen jarraitzen dutela esan du, dagoeneko hartutakoei eta Espainiako Gobernuak asteartean bertan onartutako txoke-planari gehitzeko.\n“Ziurgabetasuna izan arren konfiantza dugu. Konfiantza, gure Giza Garapen Iraunkorreko ereduan. Nire iritzia da gure eredu hori oinarri hartuta bizi dugun egoera berriro gainditzeko gai izango garela”, gaineratu du.\nGaldera, Miren Gorrotxategi Azurmendi Elkarrekin-Podemos taldeko legebiltzarkideak lehendakariari egina, Euskadin lehen sektoreari eta garraiolariei produktu eta zerbitzuengatik bidezko prezioak bermatzeari buruz.\nUrkullu lehendakariak azpimarratu du Eusko Jaurlaritzak etengabeko komunikazioa izan duela lehen sektorearekin eta garraioaren sektorearekin, eta bilera horiei esker, egoeraren diagnostikoa partekatu ahal izan dela eta aplikatu beharreko neurriak bideratu direla.\nLehen sektorearen kasuan, Lehendakariak gogorarazi du Elikagaien Katearen Behatokia eratu dela. “Horren helburua ekoizpen-kostuak kuantifikatzea da, kostu horiek elikatze-katean jarduten duten agenteek berma ditzaten”, azaldu du. Horrekin batera, beste ekintza batzuk bultzatzea planteatu dela gaineratu du: ikuskatzaileen kidegoa handitzea; laboreak ugaritzea; enpresa hornitzaile alternatiboak bilatzea edo berrikuntzan inbertitzea.\nGarraioen eta logistikaren sektorearen kasuan, azaldu du Mahai bat eratu dela erakundeen eta sektorearen arteko harremanak bideratzeko, eta esan du Mahai honen fruituetako bat izan dela neurri osagarriak erabakitzea, “hauen bidez, sektorearen greba bertan behera geratu da”.\n“Sektorearekiko hurbiltasunez eta lankidetzatik jokatzen ari gara, Europan eta Estatuan hartzen ari diren erabakiei jarraituz eta neurri berriak aztertuz”, ziurtatu du.\nGaldera, José Manuel Gil Vegas euskal Alderdi Popularra-Ciudadanos taldeko legebiltzarkideak lehendakariari egina, etorkizuneko hezkuntza-legerako oinarrien itunari buruz.\nLehendakariak balioa eman dio akordioari, eta nabarmendu du garrantzitsuena dela, akordioarekin, “guztiok irabazten dugula”. Hala, aitortu eta eskertu egin die legebiltzarreko lau taldeei maximalismoak baztertu eta hitzarmena ahalbidetu izana. “Inork ez dio inori ezer inposatu. Legebiltzarreko lau taldek inoiz lortu gabeko itun bat egin dute, hezkuntza-komunitateari eta, oro har, euskal gizarteari segurtasuna, konfiantza eta itxaropena helarazten diona. Ildo horretan, aitortu du ez duela arrakastaren esleipenak arduratzen. «Ohikoa da akordioa ondaretzen saiatzea, baina, egia esan, hezkuntzaren eraldaketaren eta hobekuntzaren zerbitzura dagoen ondare partekatua da, eta hori da garrantzitsuena eta batzen gaituena”, adierazi du lehendakariak.\nUrkulluk beste behin esan du Eusko Jaurlaritzaren apustua ikasleei Euskadiko bi hizkuntza ofizialak eta, gutxienez, hirugarren bat menderatzea ahalbidetuko dien hezkuntza-sistema dela; eta itunpeko sarea ez dagoela mehatxatuta, baizik eta, alderantziz, hezkuntza-itun honek hurrengo bi seiurtekoetan finantzatuko dela bermatzen duela. Lehendakariak, amaitzeko, ateak irekita jarraitzen duela gogorarazi du.\nGaldera, Amaia Martínez Grisaleña talde Mixto - Vox-eko legebiltzarkideak lehendakariari egina, Eusko Jaurlaritzak, osasun-krisiari aurre egiteko azken bi urteetan hartutako erabakien kanpo-azterketa inpartzial bat enkargatu beharrean, pandemiaren kudeaketaren barne-ebaluazioa egiteko izan duen arrazoiari buruz.\nIñigo Urkullu lehendakariak nabarmendu du ez dela barne-ebaluazio baten alde egin kanpoko ebaluazio baten aurrean, “ez dira tresna kontrajarriak, baizik eta osagarriak”. Horrela, Gobernuak pandemiaren kudeaketari eta gobernantzari buruzko bi urteko Memoria bat egin duela azaldu du, Gobernu honetarako eta hurrengoetarako irakaspenak ateraz.\nHalaber, Osasun Sailak Euskal Osasun Sistemaren jarduna ebaluatzeko Euskal Herriko Unibertsitateari eskatutako kanpo-azterlana aipatu du, Legebiltzarrean aurkeztu dena. “Ikasgaiak ateratzeko eta Osakidetzaren, Osasun Sailaren eta Eusko Jaurlaritza osoaren ezaugarri den etengabeko hobekuntza-espirituari eusteko asmo argiarekin egin dugu”, gaineratu du.\n«Autokonplazentziarik gabe, gure zerbitzu publikoa ikuspegi autokritiko eta eraikitzailetik aztertzen jarraituko dugu. Autoebaluaziotik eta kanpoko ebaluaziotik egingo dugu, betiere herritarrei eskaintzen diegun zerbitzua hobetzen jarraitzeko ikasgaiak lortzeko helburuarekin”, amaitu du.\nGaldera, Carmelo Barrio Baroja euskal Alderdi Popularra-Ciudadanos taldeko legebiltzarkideak lehendakariari egina, Mendebaldeko Saharari buruzko egoera politiko berriaren inguruan.\nLehendakariak adierazi du Mendebaldeko Sahararen egoera politikoari buruz duen jarrerak bere horretan jarraitzen duela. Hala, “Nazio Batuen ebazpenak errespetatzeko eta betetzeko eskakizunari”; “ebazpen horietatik sortutako nazioarteko legezkotasunarekiko konpromisoari”; eta “saharar herriari laguntzeko eta elkartasuna adierazteko lan eredugarriari” eutsiko zaiola ziurtatu du. “Eusko Jaurlaritzak euskal gizarteak sustatutako eta saharar herriari zuzendutako ekimen solidarioak eta humanitarioak mantentzen eta babesten jarraituko du”, adierazi du.\nLehendakariak Saharako Herriak merezi eta behar duela irtenbide baketsu bat defendatu du eta adierazi du ahalegin guztiak egin behar direla elkarrizketaren, negoziazioaren eta akordioaren alde, Mendebaldeko Saharako gatazka politikoari irtenbidea emateko. "Oinarri horien gainean, eta erreferendum baten bidez saharar herriaren erabaki askerako eskubidea errespetatuz, konponbide justua eta iraunkorra lortu ahal izango da", gaineratu du.\nIldo horretan, adierazi du gatazka honi irtenbide politikoa emateak oreka- eta egonkortasun-faktorea ekarriko diela eskualdeari eta Europar Batasunari berari. "Etorkizunari begira, ezinbestekoa da liskarraren logika gainditzea eta elkarlanerako eta lankidetzarako guneak irekitzea, eskualde osoaren onerako, bakearen, giza eskubideen, segurtasunaren eta aurrerapen sozial eta ekonomikoaren ikuspegitik", adierazi du.\nGaldera, Jasone Agirre Garitaonandia EH Bildu taldeko legebiltzarkideak lehendakariari egina, Euskal Futbol Selekzioaren ofizialtasunaren inguruan.\nLehendakariak nabarmendu du kirola eta kirol selekzioak herri batek nazioartean bere burua ezagutzera emateko duen tresna indartsuenetako bat dela egungo gizartean. “Horrela uste dugu guk ere, eta gure Gobernu Programan hala jasota dator”, esan du.\nUrkulluk gogorarazi du selekzio baten ofizialtasuna ezin duela Gobernu batek lortu; federazioak baizik; “Gobernu bezala asko egin dezake, baina ez dena”. Zentzu honetan, azaldu du Eusko Jaurlaritzak, Jarduera Fisikoaren eta Kirol Zuzendaritzaren bitartez, aspalditik eskaintzen diela euskal federazioei laguntza osoa malkartsua den bide horretan aurrera egiteko: laguntza teknikoa, juridikoa eta politikoa. “Laguntza osoa”. “Euskal selekzioen ofizialtasunaren alde lanean jarraituko dugu buru-belarri, federazioekin elkarlanean”, adierazi du.\nAzken egunetan jakin da FIFA eta UEFAk iazko udan hartutako erabakitik ez direla mugituko, eta ez dutela eztabaida eta erabakia euren asanbleetara eramango. Lehendakariarentzat hau ez da albiste ona. Puntu honetan Federazioak ikusiko balu aukera dagoela Kirol Arbitrajeko Epaimahaira jotzeko, eta aukera hori bideragarria dela erabakiko balu, Jaurlaritzak, orain arte bezala, laguntza osoa eskainiko diola ziurtatu du. “Erabakia kontrakoa bada, errespetatzea dagokigu”, gaineratu du.\npleno_control_06.jpg 4 MB (jpg)\npleno_control_07.jpg 3 MB (jpg)


Gobernuak lan-istripu hilgarriak %25 murriztu nahi ditu hurrengo hiru urteetan | Consumer\nGobernuak lan-istripu hilgarriak %25 murriztu nahi ditu hurrengo hiru urteetan\nAutonomia-erkidegoei eta gizarte-eragileei dei egingo die protokolo berri bat diseinatzeko.\nGobernuak hurrengo hiru urteetan lan-istripu hilgarriak %25 gutxitzea aurreikusten du, José Luis Rodríguez Zapatero presidenteak atzo esan zuenez. Horretarako, Gobernuko buruak dei egingo die gizarte-indarrei (enpresa- eta sindikatu-erakundeak) eta autonomia-erkidegoei, gaitz horri aurre egiteko “protokolo berria” diseinatzeko.\nLaneko ezbehar-tasa handiaz arduratuta, Zapaterok adierazi zuen ezinbestekoa dela hori nabarmen murriztea, lan-istripuak “herrialde baten heldutasun-, aurrerapen- eta modernotasun-maila” neurtzen duten elementuak baitira. Aurreko ekitaldian, 985 langilek bizitza galdu zuten beren jarduera profesionala egiten ari zirela. Balantze tragikoa da, eta Espainia Europako lan-ezbeharren buru jarri zuen.\nLehendakariak nabarmendu zuen hazkunde ekonomikoak hurrengo urteetan jarraituko duela eta, berriro ere, Europar Batasunekoa (EB) baino handiagoa izango dela. Garapen horri esker, legegintzaldiaren amaieran, espainiarren per capita errenta “azkenean eta lehen aldiz” Europako batez bestekoa izango da.\nBeste helburu bat izan zen 2008an banda zabaleko etxeen kopuruak EBko Hamabosten batezbestekoa gaindituko duela, eta horrek Espainia bere bazkide komunitarioetatik bereizten duen “eten digitala” gainditzen lagunduko du. Era berean, zor publikoa hemendik hiru edo lau urtera %34 baino txikiagoa izango da, “EBren erdia eta Japoniaren laurdena”.\nZapatero ere etxebizitzaren arazoaz aritu zen. Esan zuen hurrengo ekitaldirako alokairuko 10.000 etxebizitza eraikitzea proposatuko diela komunitateei eta unibertsitateei. Proiektua ikasle gazteentzat eta ikerketa bekadunentzat izanen da.\nistripuak lan mortales-eu


Hasiera | Euskal Txanpongintzaren Historia\nDagoeneko bi mila eta bostehun urte baino gehiago igaro dira, txanponek gizadiari lagun egiten hasi zirenetik. Badirudi euskerak ere guxienez urte kopuru berdina daramatzala gure artean.\nTxanponek, eginak izan direnaren garaiko xehetasun ugari ematen dizkigute; artelanak dira, era berean bitxiak, mezu idatziak eta irudiak igortzen dituzte, garaiko egoera politikoaren eta ekonomikoaren mezulariak dira. Kobrea, urrea edo zilarra, era berean metalgintzaren eta teknikaren denbora makina dira.\nBaskoiek, Nafarroako erresumak, Akitaniako Dukerriak eta Frantziako erregeek, Espanietako erresumak eta hainbat gehiagok…denek sortu zituzten txanponak euskal lurraldeetan. Hauek aztertuz, gure iragana argituko dugu.\nMetalezko pieza txiki hauen bidez, eta hauei buruz, Euskalherriaren historiaren zehar bidaiatuko dugu; eta behingoz bada ere, euskera erabiliko dugu bidaia horretan, gure arbasoek ez bait zuten apenas erabili ez txanponetan ezta hauek dokumentatzen zituzten agirietan ere. Iritsi da beraz garaia!


Espainiako oliba-olioaren ekoizpena %16 jaitsi da | Consumer\nEspainiako oliba-olioaren ekoizpena %16 jaitsi da\n2005/2006 kanpaina baldintza klimatiko okerrek markatu dute\nDatu horiek atzo aurkeztu zituzten Nekazaritza, Arrantza eta Elikadura Ministerioko (MAPA) idazkariorde Santiago Menéndez de Luarcak eta Nekazaritza eta Elikadurako idazkari nagusi Josep Puxeuk, eta nabarmendu zuten kanpaina baldintza klimatiko okerrek markatu dutela, eta horregatik jaitsi dela ekoizpena.\nAduanek behin betiko baieztatu ezean, urrian 89.500 tona inportatu ziren behin-behineko datuekin, aurreko kanpainan baino %12 gehiago. Guztizko komertzializazioa (itxurazko barne-merkatua gehi esportazioak) 936.500 tonakoa izan zen, %19 gutxiago.\nEsportazioak 452.200 tonakoak izan ziren, eta oraindik behin-behinekoak. Urriaren 31n, 484.300 tonakoa zen itxurazko barne-merkatua, aurreko kanpainarekin alderatuta% 21 gutxiago.\nAlmazarek 130.600 tona olio zituzten, hau da, azken lau kanpainetako batezbestekoa baino %12 gutxiago. Ontziratzeko makina, findegi eta operadoreetan 79.500 tona zeuden. Izakinen guztizko bolumena 210.100 tonakoa zen, azken lau kanpainetako batez bestekoa baino %12 txikiagoa, baina 2002/2003 kanpainan lortutakoen gainetik.


“Mitoak batez ere supergaitasunaren inguruan sortu dira, eta horiek adimen gaitasun handien ikuspegi estereotipatu bat izatera eramaten gaituzte” – UEU365\n“Adimen-gaitasun handiko ikasleei erantzuna eskolan: eguneroko erronka” izeneko on-line ikastaroa antolatu du UEUk udazken honetarako. Begoñako Andra Mari Irakasleen Unibertsitate Eskolako Leire Aperribai Unamuno eta Leire Garamendi Merinorekin izan gara ikastaroen nondik norakoen berri izateko.\nLeire Aperribai eta Leire Garamendi\nZer esan nahi du adimen-gaitasun handia edukitzeak?\nPertsonaren oinarrizko prozesu psikologikoetan besteekiko desberdina den funtzionamendua dagoela esan nahi du. Egun neurozientziei esker, badakigu pertsona hauen buruek desberdin funtzionatzen dutela eta ondorioz informazio jakinak azkarrago prozesatzen dituzte, lotura aberatsagoak egiten dituzte, eta azkarrago berreskuratzen dute energia. Guk zer ikusten dugu? Oso azkarrak direla arlo batean edo hainbatetan edo gehienetan.\nMito asko ere badago gai honen inguruan…\nBai, horrela da. Mitoak batez ere supergaitasunaren inguruan sortu dira, eta horiek adimen gaitasun handien ikuspegi estereotipatu bat izatera eramaten gaituzte, errealitatetik urrun dagoena sarri.\nZein arazo dituzte haur horiek eskolan?\nHainbat dira aurkitzen dituzten arazoak. Nagusiki, euren gaitasunei egokitutako hezkuntza ez jasotzea eta hortik eratorritako arazoak azaltzen dira (egokitzapen eza, aspertzea, frustrazioa…).\nHorretarako antolatu duzue ikastaroa, ezta? Zein da helburua?\nArazoak ekiditeko beharrezkoak diren neurriak lantzea da ikastaroaren helburua. Horrela, lehendabizi haur eta gazte hauen ezaugarriak ezagutu eta antzematea nola bideratzen den ikasiko dugu. Ondoren, hezkuntza eremutik zein neurri eta estrategia bideratu daitezkeen ikusiko dugu.\nBaliabideak eta esku-hartze proposamenak ere landuko dituzue ikastaroan. Adibiderik jartzerik bai?\nBai, ugari dira eskura ditugun baliabideak, baina horiek sarri ez dira ezagutzen. Adibidez, badira Euskal Autonomi Erkidegoan eta Nafarroan gobernuek osatutako dokumentu markoak, eta horiek askotan ez dituzte ezagutzen hezkuntza munduko eragileek. Horixe da lehen oinarria. Horietaz gain, beste hainbat baliabide eskura jarriko ditugu. Esku hartze proposamenei dagokienez, curriculuma aberastea izango da landuko dugun esku hartze neurririk nagusiena.\nDokumentu markoetatik eta beste hainbat irakurgaitik abiatuta teoria eta eredu desberdinak ezagutu ditugu, alde batetik; bestetik, horien aplikazioak bideratuko ditugu. Praktikara jota, ezaguna den haur edo gazte baten antzematea egingo dugu, eta horrentzako erantzun proposamena diseinatuko dugu. Modu horretan, esku artean dauzkagun baliabideak aplikatzen ikasiko dugu.\nIkastaroa batez ere Haur, Lehen eta Bigarren Hezkuntzako irakasle eta tutoreei zuzenduta dago. Baina gaian interesa duen edonori irekia egongo da.\n2018/10/03 at 14:57\nTaldea osatuta dago, itxaron zerrendan sartuko zara matrikulatu ezkero\nInformazio gehiago http://www.ueu.eus/ikasi/ikastaroa-ikusi/1220/Adimen-gaitasun%2Bhandiko%2Bikasleei%2Berantzuna%2Beskolan%253A%2Beguneroko%2Berronka


Ikerketa-lan honetan, Larra/Belagoa Erreserba Naturalean (Euskal Herriko Pirinioak) kokaturiko marmota alpetarraren (Marmota marmota L.) kolonia batetako familien dietaren konposizioa, hautespena eta elikadur portaera aztertu ; dira, bi teknika desberdin aplikatuz: gorotzen analisi mikrohistologikoa eta behaketa zuzena. Lorturiko emaitzek adierazi dutenez, karraskari honek nagusiki dikotiledoneo belarkaretan oinarrituriko dieta kontsumitu du berorren iharduera- ; aldi osoan zehar, joera hau bibliografian deskribatuta dagoenarekin bat datorrelarik. Horri lotuta, Leguminoso, Liliazeo, Plantaginazeo, Konposatu, Gramineo eta Unbeliferoak dira gogokoen dituen landare-familia aipagarrienak, guzti horiek positiboki hautatu dituelarik marmotak bere elikadurarako. Erabilitako bi teknikak elkarren osagarri direla egiaztatu da, ; eta ondorioz, animali espezie honen dieta-azterketarako biak batera aplikatzea gomendatzen dugu.


Hauteskunde orokorrak 2019: Elkarrekin Podemosen ekitaldia, apirilaren 11n | EITB Hauteskunde Orokorrak\nEAEko hiru zerrendaburuak, Juantxo Lopez de Uralde (Araba), Roberto Uriarte (Bizkaia) eta Pilar Garrido (Gipuzkoa), kanpainari hasiera emateko ekitaldia egin du Gasteizen.\nElkarrekin Podemosen kanpaina hasierako ekitaldia, Gasteizen\nAhal Dugu, Ezker Anitza-IU eta Equo Berdeak barnean hartzen dituen Elkarrekin Podemos koalizioak Gasteizen hasi du hauteskunde kanpaina. Martinezekin egon dira EAEko Diputatuen Kongresurako zerrendaburuak: Juantxo Lopez de Uralde (Araba), Roberto Uriarte (Bizkaia) eta Pilar Garrido (Gipuzkoa).\n"Bizi kalitatearen hobekuntzarako eta askatasunen defentsarako esparrua duen Estatu batean bizitzea dugu jokoan. Zentralizazioaren alde eta eskubideak eta askatasunak murriztearen alde apustu egiten duen iraganera begiratzea da beste aukera", esan du.\nGehitu duenez, autogobernua ere bere erremintak, Kontzertu Ekonomikoa eta hizkuntza eskubideak ere jokoan ditu Euskadik.\n"Hori dena arriskuan izango da eskuin muturrak gobernatzen badu edota PSOEk, ezkerrera begiratu beharrean, Ciudadanosekin hitzartzea erabakitzen badu", ohartarazi du. "Ez eskuineko Gobernu bat ezta Ciudadanosekin ere", azpimarratu du.\nKoalizioak gobernu horiek ekiditeko lan egingo duela esan du Ahal Duguko liderrak. Hori, esan duenez, Elkarrekin Podemos indartsua bada eta Kongresuan presentzia eta indar nahikoa badu izango da posible, Pedro Sanchez hautagai sozialistak Albert Rivera Ciudadanosekoarekin akordiorik ez egiteko, eta bere promes aurrerakoiak bete ditzan ziurtatzeko.\nGogorarazi duenez, aurreko hauteskunde orokorretan, 2016an, koalizioa EAEko bozkatuena izan zen. "Euskal gizarteak eman zizkigun botoek Rajoy botatzeko, gutxieneko soldata igotzeko, Kupoa onartzeko eta Pedro Sanchezi neurri sozialak ateratzeko balio zuen", esan du.


Bide hegaletan zuhaitzak ardura barik moztu dituztela salatu du Eguzkik - Lea-Artibai eta Mutrikuko Hitza : Lea-Artibai eta Mutrikuko Hitza\nBide hegaletan zuhaitzak ardura barik moztu dituztela salatu du Eguzkik\nEguzkikoen esanetan, dozenaka urte dituzten zuhaitzak ari dira mozten, eta egiten ari diren inausketak ere oso arriskutsuak dira zuhaitzentzako\nLea-Artibaiko Eguzki talde ekologistak salatu duenez, Bizkaiko eta Gipuzkoako Foru Aldundiek egunotan ardura barik moztu dituzte zuhaitzak errepide hegaletan. “BI-633 errepideko, Galbaixora doan errepideko eta Lekeitio eta Ondarroako arteko kostaldeko errepideetan edozein motatako arbolak mozten zebiltzala ikusita harrituta geratu gara. Ustez, bide segurtasuna hobetzeko egiten dituzte mozketak, eta puntu horretan ados gaude”.\nAzpimarratu dutenez, arbolak mozteko era kritikatzen dute. Eguzkikoen esanetan, dozenaka urte dituzten zuhaitzak ari dira mozten, eta egiten ari diren inausketak ere oso arriskutsuak dira zuhaitzentzako. “Ez diete ardura pinuak, eukaliptoak, arteak edo haritzak diren. Ezin dugu onartu umeei ingurumenaren defentsan baloreak irakasteko zuhaitzak landatzen ibiltzea, eta gero beste batzuek zuhaitz kopuru handi bat hain erraz suntsitzea”.\nEta mozketa “basati” horiek zer irizpide jarraituta egiten dituzten jakin nahi dute. “Aldundiei eskatu nahi diegu lan hauek egiterako orduan erritmoa gutxitzea. Modu horretara, behar diren mozketak saihestu nahi ditugu”. Horregaz lotuta, zuhaitz landaketa egingo dute domekan [apirilak 14], Ondarroan. “Artak landatuko ditugu kostaldeko errepidean. Ekimenean parte hartu nahi baldin baduzu, jarri gurekin harremanetan”. \nNekane Murga: "Erregistratutako kasu berrien beherakada nabarmena izan da"\nGooglek diruz lagunduko du HITZA, tokian tokiko informazioa lantzeagatik